Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού υπηρεσιακής κατάστασης των υπαλλήλων, καθώς και του καθεστώτος που εφαρμόζεται στο λοιπό προσωπικό της Ευρωπαϊκής Ένωσης /* COM/2011/0890 τελικό - 2011/0455 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Ο κανονισμός υπηρεσιακής κατάστασης αποτελεί το νομικό πλαίσιο για την απασχόληση και τις συνθήκες εργασίας για περίπου 55 000 υπαλλήλους και λοιπό προσωπικό που απασχολούνται από περισσότερα από πενήντα όργανα και οργανισμούς σε διάφορους τόπους υπηρεσίας στην Ευρωπαϊκή Ένωσης και σε τρίτες χώρες. Λόγω των ιστορικών προκλήσεων που αντιμετωπίζει σήμερα η ΕΕ, η ποιότητα, η αφοσίωση, η ανεξαρτησία και η πίστη του προσωπικού της είναι πιο σημαντικές από ποτέ. Ταυτόχρονα, αυτές οι προκλήσεις απαιτούν την καταβολή ιδιαίτερης προσπάθειας από όλες τις δημόσιες διοικήσεις και όλα τα μέλη του προσωπικού της για τη βελτίωση της αποδοτικότητας και την προσαρμογή στις μεταβαλλόμενες κοινωνικοοικονομικές συνθήκες στην Ευρώπη. Τα πρόσφατα γεγονότα στην παγκόσμια οικονομία, καθώς και η συνεπακόλουθη ανάγκη εξυγίανσης των δημόσιων οικονομικών, επηρεάζουν ασφαλώς την ευρωπαϊκή δημόσια διοίκηση και στις διοικήσεις όλων των θεσμικών και λοιπών οργάνων και οργανισμών της ΕΕ. Οι διοικητικές δαπάνες της ΕΕ αντιστοιχούν μόλις στο 5,8% του πολυετούς δημοσιονομικού πλαισίου για την περίοδο 2007 – 2013, ποσοστό το οποίο αντιπροσωπεύει περίπου το 1% του ΑΕΠ της ΕΕ. Εν πάση περιπτώσει, είναι σημαντικό, αφενός, να καταστεί σαφές ότι όλα τα θεσμικά όργανα της ΕΕ και το προσωπικό τους συνεχίζουν τις προσπάθειές τους για τη βελτίωση της αποδοτικότητας και την επίτευξη οικονομιών και, αφετέρου, να ληφθούν υπόψη οι δημοσιονομικοί περιορισμοί που επιβάλλονται σε πολλές δημόσιες διοικήσεις στην Ευρώπη. Δεδομένου ότι η ΕΕ και τα θεσμικά όργανά της αντιμετωπίζουν σημαντικές προκλήσεις, η πρόταση πρέπει να εξισορροπεί τις προσπάθειες που πρέπει να καταβληθούν για την αύξηση της αποδοτικότητας και για συμπληρωματικές οικονομίες και την ικανότητα των θεσμικών οργάνων να υλοποιούν τις πολιτικές τους. Για τον σκοπό αυτό, είναι αναγκαίο τα θεσμικά όργανα της ΕΕ, ως εργοδότες, να μπορούν να προσελκύουν και να διατηρούν προσωπικό με τα υψηλότερα επαγγελματικά προσόντα σε διάφορους τομείς εμπειρογνωσίας. Τα όργανα προσλαμβάνουν προσωπικό σε μια αγορά που αποτελείται από πρόσωπα με κατάρτιση υψηλού επιπέδου, ικανά να εργάζονται σε ένα πολυπολιτισμικό και πολυγλωσσικό περιβάλλον και πρόθυμα να εγκατασταθούν στο εξωτερικό με τις οικογένειές τους. Λαμβανομένων υπόψη των προσεχών αναχωρήσεων λόγω συνταξιοδότησης στα θεσμικά όργανα της ΕΕ, που θα αφορούν κυρίως προσωπικό από τα 15 κράτη μέλη της Ένωσης το οποίο έχει προσληφθεί πριν από το 2004, η διατήρηση της γεωγραφικής ισορροπίας μεταξύ των υπαλλήλων από όλα τα κράτη μέλη αποτελεί ιδιαίτερη πρόκληση. Λόγω των δημογραφικών αλλαγών στην Ευρώπη, η προσέλκυση και η διατήρηση άριστου προσωπικού από όλα τα κράτη μέλη θα γίνουν ακόμη δυσκολότερες στο μέλλον. Η πρόταση πρέπει να τοποθετηθεί στο πλαίσιο της ευρείας μεταρρύθμισης του κανονισμού υπηρεσιακής κατάστασης που τέθηκε σε ισχύ την 1η Μαΐου 2004. Η μεταρρύθμιση αυτή αναμόρφωσε ολόκληρη τη νομοθεσία για την ευρωπαϊκή δημόσια διοίκηση και επέφερε σημαντικές αλλαγές σε όλους τους τομείς της ευρωπαϊκής δημόσιας διοίκησης. Αναθεωρήθηκε ολόκληρο το σύστημα σταδιοδρομίας. Εισήχθη νέα κατηγορία υπαλλήλων, εκείνη των συμβασιούχων υπαλλήλων, με γενικά χαμηλότερους μισθούς. Η μισθολογική κλίμακα για τους μόνιμους και έκτακτους υπαλλήλους αναθεωρήθηκε κατά τρόπο που επέτρεψε την πρόσληψη προσωπικού σε χαμηλότερους βαθμούς και, επομένως, με χαμηλότερους αρχικούς μισθούς. Η μεταρρύθμιση εισήγαγε επίσης πιο ελαστικές συνθήκες εργασίας, φιλικές προς την οικογένεια, με την παράταση της μέγιστης διάρκειας της άδειας για προσωπικούς λόγους και με τη θέσπιση γονικής άδειας. Όσον αφορά το συνταξιοδοτικό καθεστώς, η ηλικία συνταξιοδότησης αυξήθηκε από το 60ό στο 63ό έτος με μεταβατικά μέτρα για τα μέλη του ήδη εργαζόμενου προσωπικού, ο συνταξιοδοτικός συντελεστής συσσώρευσης για τους νεοπροσληφθέντες μειώθηκε από 2% σε 1,9% και τα συνταξιοδοτικά δικαιώματα που αποκτήθηκαν μετά την 1η Μαΐου 2004 δεν υπόκεινται πλέον σε διορθωτικό συντελεστή όταν αυξάνεται το κόστος διαβίωσης. Η μέθοδος για τη διατήρηση του συνταξιοδοτικού καθεστώτος σε αναλογιστική ισορροπία καθορίστηκε στο παράρτημα XII του κανονισμού υπηρεσιακής κατάστασης. Τέλος, θεσπίστηκε νέα μέθοδος για την προσαρμογή των αποδοχών και συντάξεων των δημόσιων υπαλλήλων της ΕΕ. Όλες αυτές οι αλλαγές εξασφάλισαν από κοινού σημαντικές οικονομίες στον προϋπολογισμό της ΕΕ και ο ετήσιος αντίκτυπός τους εξακολουθεί να αυξάνεται: η μεταρρύθμιση εξοικονόμησε 3 δισεκατ. ευρώ μέχρι τώρα και θα εξοικονομήσει άλλα 5 δισεκατ. ευρώ μέχρι το 2020. Η μελέτη της Eurostat για τις μακροπρόθεσμες δημοσιονομικές επιπτώσεις του κόστους των συντάξεων έδειξε ότι, μακροπρόθεσμα, οι ετήσιες οικονομίες που εξασφάλισε η μεταρρύθμιση του 2004 στο κόστος των συντάξεων, πέρα από τις επιπτώσεις της σε άλλους τομείς, θα υπερβούν το 1 δισεκατομμύριο ευρώ. Μια μέθοδος για την προσαρμογή των μισθών και των συντάξεων υπάρχει από το 1972, η οποία αποδείχθηκε χρήσιμο εργαλείο για την αποφυγή ετήσιων συζητήσεων για τις προσαρμογές των μισθών και πιθανών απεργιακών κινητοποιήσεων που συνδέονται με τέτοιες συζητήσεις. Κατά τη διάρκεια των ετών, η μέθοδος τροποποιήθηκε επανειλημμένως και τελευταία το 2004. Δεδομένου ότι η σημερινή μέθοδος λήγει στο τέλος του 2012, η Επιτροπή προτείνει τώρα νέα μέθοδο, η οποία αντανακλά τις πολιτικές αποφάσεις που έλαβαν τα κράτη μέλη όσον αφορά τις προσαρμογές των μισθών των δημόσιων υπαλλήλων τους, και παράλληλα αντιμετωπίζει τις ελλείψεις που είχαν διαφανεί κατά τη διάρκεια και μετά τις συζητήσεις για την ετήσια προσαρμογή του 2009. Το σύστημα υπολογισμού του ποσοστού της συνταξιοδοτικής εισφοράς λήγει στις 30 Ιουνίου 2013, και η Επιτροπή προτείνει νέο σύστημα σύμφωνα με μια κοινή αναλογιστική πρακτική. Η πρόταση αυτή λαμβάνει επίσης υπόψη τα συμπεράσματα του Συμβουλίου και τα αιτήματα που υποβλήθηκαν σύμφωνα με το άρθρο 241 της ΣΛΕΕ: για την εφαρμογή της ρήτρας εξαίρεσης για τη μέθοδο, για το συνταξιοδοτικό καθεστώς των δημόσιων υπαλλήλων της ΕΕ, περιλαμβανομένου του συστήματος πρόωρης συνταξιοδότησης, και τη διάρθρωση της σταδιοδρομίας προκειμένου να συνδεθούν στενότερα οι μισθοί με τις αρμοδιότητες. Επιπλέον, λαμβάνει υπόψη τις κριτικές που διατυπώθηκαν σχετικά με ορισμένα παρωχημένα στοιχεία του κανονισμού υπηρεσιακής κατάστασης, στον βαθμό που αυτές οι κριτικές είναι αιτιολογημένες. Η πρόταση της Επιτροπής αποκαθιστά την ισορροπία μεταξύ της σχέσης κόστους/αποδοτικότητας και των αναγκών των θεσμικών οργάνων στον τομέα της διαχείρισης των ανθρώπινων πόρων. Η Ευρωπαϊκή Επιτροπή θεωρεί ότι, εάν εγκριθεί η παρούσα πρόταση, τα θεσμικά όργανα της ΕΕ θα εξακολουθήσουν να διαθέτουν ανεξάρτητη, αποτελεσματική και σύγχρονη ευρωπαϊκή δημόσια διοίκηση που θα τους επιτρέψει να επιτελούν τα καθήκοντα που τους έχουν ανατεθεί από τις Συνθήκες. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Η παρούσα πρόταση συζητήθηκε με τους εκπροσώπους του προσωπικού σύμφωνα με τις κατάλληλες διαδικασίες και λαμβάνει υπόψη το αποτέλεσμα αυτών των συζητήσεων. Πριν από την έγκριση, η πρόταση αποτέλεσε αντικείμενο διαβουλεύσεων με την επιτροπή του κανονισμού υπηρεσιακής κατάστασης και την επιτροπή προσωπικού της Ευρωπαϊκής Επιτροπής. Συγκέντρωση και χρήση εμπειρογνωσίας Δεν παρέστη ανάγκη για εξωτερική εμπειρογνωσία. 3. ΒΑΣΙΚΕΣ ΣΥΝΙΣΤΩΣΕΣ ΤΗΣ ΠΡΟΤΑΣΗΣ Μείωση του προσωπικού κατά 5% Προτείνεται να μειωθεί το προσωπικό κάθε θεσμικού οργάνου και οργανισμού κατά 5% και η μείωση αυτή θα επιτευχθεί με τη μη αντικατάσταση ορισμένων προσώπων που αναχωρούν, δηλαδή εκείνων που συνταξιοδοτούνται και εκείνων των οποίων λήγει η σύμβαση. Με την επιφύλαξη μελλοντικών αποφάσεων της αρμόδιας για τον προϋπολογισμό αρχής, η υποχρέωση των οργάνων και οργανισμών να τηρούν τις δεσμεύσεις τους για τη μείωση του αριθμού του προσωπικού πρέπει να αντικατοπτρίζεται στο άρθρο 6 του κανονισμού υπηρεσιακής κατάστασης. Μέθοδος προσαρμογής των μισθών και των συντάξεων Η νέα μέθοδος πρέπει να διατηρήσει την αρχή της παραλληλίας μεταξύ της εξέλιξης των μισθών των εθνικών υπαλλήλων και εκείνης των υπαλλήλων της ΕΕ, και να αντιμετωπίσει τις ελλείψεις της σημερινής μεθόδου: – η νέα μέθοδος θα λαμβάνει υπόψη την εξέλιξη των ονομαστικών μισθών (αντί των αλλαγών των πραγματικών μισθών) σε όλα τα κράτη μέλη. Με αυτόν τον τρόπο, η μέθοδος θα ακολουθεί ακριβώς τις εξελίξεις μισθών σε όλα τα κράτη μέλη της Ευρωπαϊκής Ένωσης και όχι μόνο σε ένα μικρό δείγμα· – προκειμένου να μειωθεί η χρονική υστέρηση σε έκτακτη κατάσταση, η νέα ρήτρα εξαίρεσης θα εφαρμόζεται αυτομάτως στην περίπτωση που εκπληρούνται δύο προϋποθέσεις: 1) μείωση του ΑΕΠ στην ΕΕ, και 2) όταν η διαφορά μεταξύ της αξίας προσαρμογής των αποδοχών και συντάξεων του προσωπικού της ΕΕ και της εξέλιξης του ΑΕΠ στην ΕΕ υπερβαίνει δύο ποσοστιαίες μονάδες. Εάν εκπληρούνται αυτές οι δύο προϋποθέσεις, το ήμισυ της αξίας προσαρμογής μεταφέρεται στο επόμενο έτος. Για παράδειγμα, η ρήτρα αυτή θα ήταν εφαρμόσιμη το 2009· – ο διεθνής δείκτης Βρυξελλών θα καταργηθεί. Οι διαφορές της αύξησης του κόστους διαβίωσης μεταξύ κάθε τόπου υπηρεσίας και των κρατών μελών θα υπολογίζεται και θα λαμβάνεται υπόψη μέσω διορθωτικών συντελεστών. Ένας νέος κοινός διορθωτικός συντελεστής θα εισαχθεί για το Βέλγιο και το Λουξεμβούργο, δεδομένου ότι αυτά τα κράτη μέλη θα θεωρούνται ως ενιαίος τόπος υπηρεσίας. Ο συντελεστής θα καθοριστεί σε 100 μονάδες το πρώτο έτος. Όπως συμβαίνει με την ισχύουσα μέθοδο, η προτεινόμενη μέθοδος δεν αποτελεί αναπροσαρμογή βάσει πληθωρισμού, εφόσον ακολουθεί απλώς την εξέλιξη της αγοραστικής δύναμης των εθνικών δημόσιων υπαλλήλων, όπως αποφασίζεται από κάθε κράτος μέλος σε εθνικό επίπεδο. Εισφορά αλληλεγγύης Από το 1982, η μέθοδος συνδέεται με συμπληρωματικό φόρο επί των αποδοχών, λόγω των επιπτώσεων της πετρελαϊκής κρίσης. Παρά τη βελτίωση της οικονομικής κατάστασης, αυτός ο συμπληρωματικός φόρος δεν καταργήθηκε, αλλά μετατράπηκε σε μέτρο συνδεόμενο με την αυτόματη εφαρμογή της μεθόδου. Για τη διάρκεια εφαρμογής της προτεινόμενης μεθόδου, προτείνεται να αυξηθεί η εισφορά αλληλεγγύης σε 6%. Τροποποιήσεις του συνταξιοδοτικού καθεστώτος ώστε να συμβαδίζει με τις δημογραφικές εξελίξεις Αύξηση της κανονικής ηλικίας συνταξιοδότησης στα 65 έτη Επί του παρόντος, η κανονική ηλικία συνταξιοδότησης είναι το 63ό έτος για τους υπαλλήλους που έχουν προσληφθεί μετά την 1η Μαΐου 2004. Οι υπάλληλοι που έχουν προσληφθεί πριν από την 1η Μαΐου 2004 υπόκεινται σε μεταβατικές διατάξεις βάσει των οποίων η ηλικία συνταξιοδότησης κυμαίνεται από το 60ό έως το 63ο έτος. Προτείνεται να αυξηθεί στο 65ο έτος η κανονική ηλικία συνταξιοδότησης για τους υπαλλήλους που θα προσλαμβάνονται μετά την 1η Ιανουαρίου 2013. Θα εφαρμοστούν παρόμοιοι μεταβατικοί κανόνες με εκείνους του 2004, δηλαδή η ηλικία συνταξιοδότησης των υπαλλήλων που έχουν προσληφθεί πριν από την 1η Μαΐου 2013 θα κυμαίνεται από το 60ό έως το 65ο έτος. Επιπλέον, η δυνατότητα παράτασης της διάρκειας εργασίας έως το 67ο έτος δεν θα χορηγείται μόνο κατ’ εξαίρεση. Θα προβλεφθούν συμπληρωματικά μέτρα προκειμένου να λαμβάνονται δεόντως υπόψη τα κεκτημένα συνταξιοδοτικά δικαιώματα και η υποχρέωση διατήρησης του συνταξιοδοτικού καθεστώτος σε αναλογιστική ισορροπία. Αύξηση της ηλικίας πρόωρης συνταξιοδότησης στο 58ο έτος και μείωση του αριθμού των υπαλλήλων που μπορούν να επωφεληθούν από πρόωρη συνταξιοδότηση Επί του παρόντος, η ελάχιστη ηλικία πρόωρης συνταξιοδότησης είναι το 55ο έτος. Με τη νέα πρόταση, η ελάχιστη ηλικία πρόωρης συνταξιοδότησης θα καθοριστεί στο 58ο έτος. Επιπλέον, ο μέγιστος αριθμός υπαλλήλων που συνταξιοδοτούνται σε δεδομένο έτος χωρίς μείωση των συνταξιοδοτικών δικαιωμάτων τους θα καθοριστεί στο 5% των υπαλλήλων όλων των θεσμικών οργάνων οι οποίοι έχουν συνταξιοδοτηθεί κατά το προηγούμενο έτος (έναντι του 10% με το σημερινό σύστημα). Αυτό το σύστημα διατηρείται επειδή αποδείχθηκε χρήσιμο για όλα τα θεσμικά όργανα ως εργαλείο διαχείρισης των ανθρώπινων πόρων κατά τη διάρκεια της τελευταίας διεύρυνσης. Εναρμόνιση της μεθοδολογίας υπολογισμού του ποσοστού εισφοράς στο συνταξιοδοτικό καθεστώς με τη διεθνή αναλογιστική πρακτική Το σύστημα υπολογισμού του ποσοστού της συνταξιοδοτικής εισφοράς λήγει στις 30 Ιουνίου 2013. Προτείνεται να διατηρηθεί η ίδια μεθοδολογία, αλλά να αυξηθεί σε 30 έτη ο κινητός μέσος όρος για τα επιτόκια και την αύξηση των μισθών. Θα εφαρμοστεί μια μεταβατική περίοδος οκτώ ετών. Ως αποτέλεσμα αυτής της τροποποίησης, το ποσοστό της συνταξιοδοτικής εισφοράς θα σταθεροποιηθεί και θα επηρεάζεται λιγότερο από τις βραχυπρόθεσμες διακυμάνσεις των επιτοκίων, οπότε και δεν θα απαιτούνται πολλές συζητήσεις. Τούτο θα εναρμονίσει το σύστημα υπολογισμού με την κοινή αναλογιστική πρακτική, γεγονός που σημαίνει ότι θα χρησιμοποιούνται οι παρατηρήσεις του παρελθόντος που αναφέρονται σε χρονικό διάστημα 20 έως 40 ετών, για να εξασφαλιστεί η ισορροπία των συνταξιοδοτικών καθεστώτων. Προσαρμογή των συνθηκών απασχόλησης Εισαγωγή ελάχιστου αριθμού ωρών εργασίας εβδομαδιαίως Η μείωση του προσωπικού κατά 5% θα έχει ως συνέπεια να επιβαρυνθεί κάθε υπάλληλος με τον πρόσθετο φόρτο εργασίας για να είναι δυνατό να υλοποιούνται οι ίδιοι στόχοι πολιτικής. Προτείνεται επομένως να καθοριστεί, στον κανονισμό υπηρεσιακής κατάστασης, ελάχιστος αριθμός ωρών εργασίας εβδομαδιαίως, δηλαδή 40 ώρες. Διατήρηση των ρυθμίσεων ελαστικού ωραρίου Οι ρυθμίσεις ελαστικού ωραρίου επιτρέπουν τον συμβιβασμό μεταξύ της εργασίας και της ιδιωτικής ζωής και διευκολύνουν την κατάλληλη ισορροπία μεταξύ των δύο φύλων στο εσωτερικό των θεσμικών οργάνων, ενώ παράλληλα τηρούν το υποχρεωτικό ωράριο εργασίας. Είναι επομένως σκόπιμο να προβλεφθεί ρητή αναφορά σ’ αυτές τις ρυθμίσεις στον κανονισμό υπηρεσιακής κατάστασης. Οι διευθυντές δεν θα υπόκεινται σ’ αυτές τις γενικές ρυθμίσεις για το προσωπικό, δεδομένου ότι οι διευθυντές είναι εξουσιοδοτημένοι από τα όργανα να διαχειρίζονται το ωράριο του προσωπικού τους και το δικό τους ωράριο. Αποζημιώσεις και δικαιώματα: μείωση της ετήσιας οδοιπορικής άδειας, της αποζημίωσης ετήσιου ταξιδίου και προσαρμογή των κανόνων για την επιστροφή των εξόδων μετακόμισης και για τις αποστολές Τα μέλη του προσωπικού δικαιούνται επί του παρόντος έξι ημέρες ετησίως οδοιπορικής άδειας προς τον τόπο καταγωγής τους. Προτείνεται να περιοριστεί η ετήσια οδοιπορική άδεια σε τρεις ημέρες το ανώτατο. H αποζημίωση ετήσιου ταξιδίου βασίζεται στην χιλιομετρική απόσταση με σιδηρόδρομο, ο οποίος συχνά δεν αποτελεί το σύνηθες μέσο μετάβασης στον τόπο καταγωγής. Ως εκ τούτου, η απόσταση θα υπολογίζεται ως ορθοδρομική απόσταση, γεγονός που θα συμβάλει στη μείωση των ατομικών αποζημιώσεων. Επιπλέον, η επιστροφή των εξόδων ετησίου ταξιδίου θα περιοριστεί στα εδάφη των κρατών μελών της ΕΕ. Προκειμένου να μειωθεί η διοικητική επιβάρυνση, τόσο για τα ενδιαφερόμενα μέλη του προσωπικού όσο και για τη διοίκηση, οι κανόνες για την επιστροφή των εξόδων μετακόμισης θα απλουστευθούν. Προτείνεται, επομένως, να καθοριστούν ανώτατα όρια κόστους που θα λαμβάνουν υπόψη την οικογενειακή κατάσταση των μόνιμων υπαλλήλων και του λοιπού προσωπικού, καθώς και το μέσο κόστος μετακόμισης και τη σχετική ασφάλιση. Οι κανόνες για τις αποστολές θα πρέπει να προσαρμοστούν για να λαμβάνεται υπόψη η ειδική ανάγκη θεσμικού οργάνου του οποίου το προσωπικό οφείλει να εκτελεί συχνά αποστολές στους άλλους κύριους τόπους εργασίας του οργάνου του. Προτείνεται να επιτρέπεται, σ’ αυτές τις περιπτώσεις, η επιστροφή του κόστους στέγασης βάσει κατ’ αποκοπή ποσού. Μέτρα διαφάνειας για τα θεσμικά όργανα και τους οργανισμούς Ο κανονισμός υπηρεσιακής κατάστασης εφαρμόζεται με σειρά μέτρων που θεσπίζονται από τα θεσμικά όργανα και τους οργανισμούς. Για να εξασφαλιστεί συνεκτική και εναρμονισμένη εφαρμογή του κανονισμού υπηρεσιακής κατάστασης, αλλά και για λόγους απλούστευσης, οι κανόνες εφαρμογής της Επιτροπής θα εφαρμοστούν κατ’ αναλογία στους οργανισμούς. Ωστόσο, προκειμένου να ληφθεί υπόψη η ιδιαίτερη κατάσταση των οργανισμών, αυτοί θα μπορούν, αφού λάβουν έγκριση από την Επιτροπή, είτε να θεσπίζουν διαφορετικούς κανόνες εφαρμογής ή να αποφασίζουν, εφόσον απαιτείται, να μην εφαρμόζουν τέτοιους κανόνες. Για λόγους διαφάνειας, το Δικαστήριο θα συστήσει μητρώο που θα περιλαμβάνει τους κανόνες εφαρμογής όλων των θεσμικών οργάνων. Σταδιοδρομία των βοηθών υπαλλήλων, νέα σταδιοδρομία για τους γραμματείς και μεγαλύτερη ευελιξία στην πρόσληψη συμβασιούχων υπαλλήλων Οι ανώτατοι βαθμοί προορίζονται για το προσωπικό που ασκεί αρμοδιότητες ανωτάτου επιπέδου Για να καθοριστεί σαφής σύνδεσμος μεταξύ των αρμοδιοτήτων και του βαθμού, η σταδιοδρομία της ομάδας καθηκόντων των βοηθών υπαλλήλων θα αναδιαρθρωθεί κατά τρόπο ώστε οι δύο υψηλότεροι βαθμοί (AST 10 και 11) να προορίζονται μόνο για μόνιμους και έκτακτους υπαλλήλους οι οποίοι ασκούν σημαντικές αρμοδιότητες στον τομέα διαχείρισης του προσωπικού, εκτέλεσης του προϋπολογισμού και/ή συντονισμού. Νέα ομάδα καθηκόντων «AST/SC» για γραμματείς και προσωπικό γραφείου Στους τρέχοντες τομείς δραστηριοτήτων του προσωπικού AST, η διάρθρωση της σταδιοδρομίας πρέπει να προσαρμοστεί περαιτέρω στα διάφορα επίπεδα αρμοδιοτήτων, ούτως ώστε να καθοριστεί ένα κατάλληλα διαβαθμισμένο φάσμα σταδιοδρομιών στην ευρωπαϊκή δημόσια διοίκηση και να περιοριστούν οι διοικητικές δαπάνες, όπως προβλέπεται στο πολυετές δημοσιονομικό πλαίσιο. Για τον σκοπό αυτό, θα πρέπει να δημιουργηθεί νέα ομάδα καθηκόντων «AST/SC» για το προσωπικό γραμματείας και γραφείου. Οι μισθοί και τα ποσοστά προαγωγής που προτείνονται γι’ αυτήν τη νέα ομάδα καθηκόντων, εξασφαλίζουν κατάλληλη αντιστοιχία μεταξύ του επιπέδου αρμοδιοτήτων και του επιπέδου των αποδοχών. Με αυτόν τον τρόπο θα είναι δυνατό να διατηρηθούν η σταθερότητα, η εμβέλεια και η ορθή ισορροπία της ευρωπαϊκής δημόσιας διοίκησης, όπως θεωρείται αναγκαίο από πολλά θεσμικά όργανα. Πρόσληψη συμβασιούχων υπαλλήλων Για να δοθεί μεγαλύτερη ευελιξία στα θεσμικά όργανα, η μέγιστη διάρκεια των συμβάσεων για τους επικουρικούς συμβασιούχους υπαλλήλους θα παραταθεί από 3 σε 6 έτη. Επιπλέον, ενώ η πλειονότητα των υπαλλήλων θα εξακολουθήσει να προσλαμβάνεται βάσει γενικών διαγωνισμών, τα θεσμικά όργανα θα εξουσιοδοτηθούν να διοργανώνουν εσωτερικούς διαγωνισμούς οι οποίοι θα είναι επίσης ανοικτοί στους συμβασιούχους υπαλλήλους. Αντιμετώπιση αδικαιολόγητων γεωγραφικών ανισορροπιών Ο κανονισμός υπηρεσιακής κατάστασης αναφέρει ότι οι υπάλληλοι της Ευρωπαϊκής Ένωσης πρέπει να προσλαμβάνονται από την ευρύτερη δυνατή γεωγραφική βάση. Ωστόσο, τα στατιστικά στοιχεία δείχνουν ότι, ενώ ορισμένες εθνικότητες υπερεκπροσωπούνται σε σύγκριση με το σχετικό ειδικό βάρος του πληθυσμού τους στην Ευρωπαϊκή Ένωση, άλλες εκπροσωπούνται πολύ λιγότερο. Αυτές οι ανισορροπίες είναι ιδιαίτερα έντονες σε ορισμένους βαθμούς. Ως εκ τούτου, το άρθρο 27 του κανονισμού υπηρεσιακής κατάστασης θα πρέπει να τροποποιηθεί ώστε να επιτραπεί στα θεσμικά όργανα να θεσπίσουν μέτρα που θα διορθώσουν τις μακροχρόνιες και σημαντικές γεωγραφικές ανισορροπίες, και παράλληλα να διατηρήσουν την αρχή της πρόσληψης βάσει των υψηλότερων προσόντων ικανότητας, απόδοσης και ακεραιότητας. Αυτό το μέτρο θα θεσπιστεί μέσω γενικών μέτρων εφαρμογής και θα πρέπει να υποβληθεί έκθεση σχετικά μετά πέντε έτη. Αύξηση της αποτελεσματικότητας στη διαχείριση προσωπικού για τους οργανισμούς Οι ευρωπαϊκοί οργανισμοί αποτελούν σημαντικό τμήμα του θεσμικού τοπίου της Ευρωπαϊκής Ένωσης. Σήμερα υπάρχουν 45 δομές (32 ρυθμιστικοί οργανισμοί, 7 κοινές επιχειρήσεις και 6 εκτελεστικοί οργανισμοί). Συνολικά, απασχολούν σχεδόν 8 000 μέλη προσωπικού, που έχουν προσληφθεί κυρίως ως έκτακτοι υπάλληλοι. Εντούτοις, οι διατάξεις του κανονισμού υπηρεσιακής κατάστασης και το καθεστώς απασχόλησης του λοιπού προσωπικού δεν είναι πλήρως προσαρμοσμένες στις ανάγκες μικρότερων δομών, όπως των οργανισμών. Γι’ αυτόν τον λόγο, η Επιτροπή προτείνει να δημιουργήσει μια νέα κατηγορία έκτακτων υπαλλήλων για τους οργανισμούς. Οι υπάλληλοι αυτοί θα προσλαμβάνονται κατόπιν διαφανούς και αντικειμενικής διαδικασίας επιλογής και θα μπορούν να απασχολούνται επί αόριστο χρονικό διάστημα. Εάν απαιτείται, οι οργανισμοί θα είναι σε θέση να τους αποσπούν προς το συμφέρον της υπηρεσίας. Επίσης, το έκτακτο προσωπικό στους οργανισμούς θα μπορεί να λαμβάνει άδεια άνευ αποδοχών για ανώτατη περίοδο 15 ετών καθόλη τη διάρκεια της σταδιοδρομίας του. Η κινητικότητα εντός του οργανισμού και μεταξύ των οργανισμών θα διευκολυνθεί, επειδή ο βαθμός και το κλιμάκιο θα διατηρούνται σε περίπτωση που ένας υπάλληλος αποφασίσει να υποβάλει αίτηση για νέα θέση, υπό την προϋπόθεση ότι το φάσμα των βαθμών αυτής της νέας θέσης περιλαμβάνει τον βαθμό του υπαλλήλου. Οι οργανισμοί θα διαθέτουν ορισμένη ευελιξία κατά τη σύσταση σειράς επιτροπών οι οποίες διαμορφώνουν τον κοινωνικό διάλογο ή των οποίων η γνώμη πρέπει να ζητείται πριν ληφθεί κάποια απόφαση. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση θα έχει δημοσιονομικές επιπτώσεις στις δαπάνες και τα έσοδα της Ευρωπαϊκής Ένωσης. Λόγω των μεταβατικών διατάξεων, η δημοσιονομική επίπτωση ορισμένων διατάξεων θα αυξηθεί σταδιακά και θα έχει πλήρη επίδραση μόνον μακροπρόθεσμα. Η εξοικονόμηση στο επόμενο πολυετές δημοσιονομικό πλαίσιο υπολογίζεται ότι θα υπερβεί το 1 δισεκατομμύριο ευρώ. Μακροπρόθεσμα, οι οικονομίες από τις προτεινόμενες τροποποιήσεις θα αντιστοιχούν σε 1 δισεκατομμύριο ευρώ ετησίως. Περισσότερες πληροφορίες δίνονται στο δημοσιονομικό δελτίο, το οποίο επισυνάπτεται στην παρούσα πρόταση. 2011/0455 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού υπηρεσιακής κατάστασης των υπαλλήλων, καθώς και του καθεστώτος που εφαρμόζεται στο λοιπό προσωπικό της Ευρωπαϊκής Ένωσης ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 336, Έχοντας υπόψη το πρωτόκολλο περί των προνομίων και ασυλιών της Ευρωπαϊκής Ένωσης, και ιδίως το άρθρο 12, Έχοντας υπόψη την πρόταση που υπέβαλε η Ευρωπαϊκή Επιτροπή κατόπιν διαβουλεύσεων με την επιτροπή κανονισμού υπηρεσιακής κατάστασης, Κατόπιν διαβιβάσεως του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη του Δικαστηρίου της Ευρωπαϊκής Ένωσης, Έχοντας υπόψη τη γνώμη του Ελεγκτικού Συνεδρίου, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η Ευρωπαϊκή Ένωση, καθώς και τα περισσότερα από 50 όργανα και οργανισμοί της, πρέπει να διαθέτουν ευρωπαϊκή δημόσια διοίκηση υψηλής ποιότητας, η οποία να είναι ικανή να επιτελεί τα καθήκοντά της με βάση τα υψηλότερα δυνατά πρότυπα σύμφωνα με τις Συνθήκες και να ανταποκρίνεται στις προκλήσεις, εσωτερικές και εξωτερικές, που θα αντιμετωπίσει στο μέλλον. (2) Συνεπώς, είναι αναγκαίο να προβλεφθεί ένα πλαίσιο για την πρόσληψη προσωπικού υψηλού επιπέδου παραγωγικότητας και ακεραιότητας, το οποίο να επιλέγεται από την ευρύτερη δυνατή γεωγραφική βάση μεταξύ των πολιτών των κρατών μελών, και να παρέχεται στο προσωπικό αυτό η δυνατότητα να ασκεί τα καθήκοντά του όσο το δυνατόν πιο αποτελεσματικά και αποδοτικά. (3) Ο ευρύτερος στόχος θα πρέπει να είναι η βέλτιστη δυνατή διαχείριση των ανθρώπινων πόρων, στο πλαίσιο μιας ευρωπαϊκής δημόσιας διοίκησης που θα χαρακτηρίζεται από ικανότητα, ανεξαρτησία, πίστη, αμεροληψία και σταθερότητα, καθώς και από πολιτιστική και γλωσσική ποικιλομορφία. (4) Για να εξασφαλισθεί ότι η αγοραστική δύναμη των υπαλλήλων της Ευρωπαϊκής Ένωσης εξελίσσεται παράλληλα με εκείνη των εθνικών δημόσιων υπαλλήλων των κεντρικών διοικήσεων των κρατών μελών, είναι ουσιαστικής σημασίας να διατηρηθεί η αρχή ενός πολυετούς μηχανισμού των αποδοχών, γνωστού ως «η μέθοδος», με την παράταση της εφαρμογής του έως τις 31 Δεκεμβρίου 2022 και με την επανεξέτασή του στο τέλος του πέμπτου έτους. Η διαφορά μεταξύ του μηχανισμού της μεθόδου, ο οποίος είχε πάντα διοικητικό χαρακτήρα, και της έγκρισης από μόνο το Συμβούλιο του αποτελέσματος της μεθόδου προκάλεσε δυσκολίες κατά το παρελθόν και δεν συμβιβάζεται με τη Συνθήκη της Λισαβόνας. Είναι, επομένως, σκόπιμο να επιτραπεί στους νομοθέτες να αποφασίσουν κατά την έγκριση αυτών των τροποποιήσεων του κανονισμού υπηρεσιακής κατάστασης για μια μέθοδο η οποία θα επικαιροποιεί αυτομάτως σε ετήσια βάση όλες τις αποδοχές, τις συντάξεις και τα επιδόματα. Η επικαιροποίηση αυτή θα στηρίζεται στις πολιτικές αποφάσεις που θα λαμβάνει κάθε κράτος μέλος για την προσαρμογή των αποδοχών των δημόσιων υπαλλήλων του σε εθνικό επίπεδο. (5) Είναι σημαντικό να εξασφαλιστεί η ποιότητα των στατιστικών στοιχείων που χρησιμοποιούνται για την επικαιροποίηση των αποδοχών και των συντάξεων. Σύμφωνα με την αρχή της αμεροληψίας, οι εθνικές στατιστικές υπηρεσίες θα πρέπει να συγκεντρώνουν τα στοιχεία σε εθνικό επίπεδο και να τα διαβιβάζουν στην Eurostat. (6) Τα πιθανά πλεονεκτήματα που θα προκύψουν για τους υπαλλήλους και το λοιπό προσωπικό της Ευρωπαϊκής Ένωσης από την εφαρμογή της μεθόδου θα πρέπει να εξισορροπηθούν με τη συνέχιση του συστήματος ειδικής εισφοράς, η οποία θα μετονομασθεί «εισφορά αλληλεγγύης». Ενώ το ποσοστό της ειδικής εισφοράς που ίσχυε κατά την περίοδο 2004 έως 2012 αυξήθηκε σταδιακά με την πάροδο του χρόνου και καθορίστηκε κατά μέσον όρο σε 4,23%, φαίνεται σκόπιμο, υπό τις σημερινές περιστάσεις, να αυξηθεί η εισφορά αλληλεγγύης σε ενιαίο ποσοστό 6%, ούτως ώστε να ληφθούν υπόψη η δυσχερής οικονομική συγκυρία και οι επιπτώσεις της για τα δημόσια οικονομικά σε ολόκληρη την Ευρωπαϊκή Ένωση. Αυτή η εισφορά αλληλεγγύης θα πρέπει να εφαρμόζεται σε όλους τους υπαλλήλους και το λοιπό προσωπικό της Ευρωπαϊκής Ένωσης για την ίδια περίοδο κατά την οποία ισχύει η ίδια η «μέθοδος». (7) Οι δημογραφικές αλλαγές και η μεταβαλλόμενη ηλικιακή διάρθρωση του σχετικού πληθυσμού απαιτούν να αυξηθεί η ηλικία συνταξιοδότησης, υπό την επιφύλαξη όμως λήψης μεταβατικών μέτρων για τους υπαλλήλους και το λοιπό προσωπικό της Ευρωπαϊκής Ένωσης που ήδη υπηρετούν. Τα εν λόγω μεταβατικά μέτρα είναι αναγκαία για να τηρηθούν τα κεκτημένα δικαιώματα των υπαλλήλων που ήδη υπηρετούν και οι οποίοι έχουν συνεισφέρει στο θεωρητικό συνταξιοδοτικό ταμείο των υπαλλήλων της Ευρωπαϊκής Ένωσης. (8) Δεδομένου ότι το συνταξιοδοτικό καθεστώς της Ευρωπαϊκής Ένωσης τελεί υπό αναλογιστική ισορροπία και αυτή η ισορροπία πρέπει να διατηρηθεί βραχυπρόθεσμα και μακροπρόθεσμα, το προσωπικό που προσλαμβάνεται πριν από την 1η Ιανουαρίου 2013 θα πρέπει να αποζημιώνεται για τη εισφορά του στο συνταξιοδοτικό καθεστώς μέσω μεταβατικών μέτρων, όπως υψηλότερου ποσοστού προσαύξησης για τα έτη υπηρεσίας μετά τη νόμιμη ηλικία συνταξιοδότησης («κίνητρο της Βαρκελώνης»), και μέσω εφαρμογής του ημίσεως της μείωσης για πρόωρη συνταξιοδότηση μεταξύ της ηλικίας των 60 ετών και της νόμιμης ηλικίας συνταξιοδότησης. (9) Η κοινώς αποδεκτή αναλογιστική πρακτική απαιτεί να εφαρμοστεί περίοδος παρατηρήσεων του παρελθόντος που αναφέρονται σε χρονικό διάστημα μεταξύ 20 και 40 ετών για τα επιτόκια και την αύξηση μισθών, ούτως ώστε να εξασφαλιστεί η ισορροπία των συνταξιοδοτικών καθεστώτων. Οι κινητοί μέσοι όροι για τα επιτόκια και την αύξηση μισθών θα πρέπει επομένως να παραταθούν σε 30 έτη με μεταβατική περίοδο 8 ετών. (10) Το Συμβούλιο ζήτησε από την Επιτροπή να εκπονήσει μια μελέτη και να υποβάλει κατάλληλες προτάσεις σχετικά με το άρθρο 5 παράγραφος 4, το παράρτημα Ι.Α και το άρθρο 45 παράγραφος 1 του κανονισμού υπηρεσιακής κατάστασης με σκοπό να καθοριστεί σαφής σύνδεσμος μεταξύ των αρμοδιοτήτων και του βαθμού της ομάδας καθηκόντων AST και να δοθεί μεγαλύτερη έμφαση στο επίπεδο των αρμοδιοτήτων κατά τη σύγκριση των προσόντων στο πλαίσιο της προαγωγής. (11) Με γνώμονα αυτό το αίτημα, είναι σκόπιμο η προαγωγή σε υψηλότερο βαθμό να εξαρτάται από άσκηση καθηκόντων των οποίων η σημασία δικαιολογεί τον διορισμό του υπαλλήλου σ’ αυτόν τον υψηλότερο βαθμό. (12) Η σταδιοδρομία στο πλαίσιο της ομάδας καθηκόντων AST θα πρέπει να αναδιαρθρωθεί κατά τέτοιο τρόπο ώστε οι υψηλότεροι βαθμοί να προορίζονται για περιορισμένο αριθμό υπαλλήλων που ασκούν αρμοδιότητες ανωτάτου επιπέδου όσον αφορά τη διαχείριση προσωπικού, την εκτέλεση του προϋπολογισμού ή τον συντονισμό σ’ αυτήν την ομάδα καθηκόντων. (13) Με στόχο την περαιτέρω προσαρμογή της διάρθρωσης της σταδιοδρομίας στους σημερινούς τομείς απασχόλησης του προσωπικού AST σε διάφορα επίπεδα αρμοδιοτήτων, και ως μια απαραίτητη συνεισφορά στον περιορισμό των διοικητικών δαπανών, θα πρέπει να δημιουργηθεί νέα ομάδα καθηκόντων «AST/SC» για το προσωπικό γραμματείας και γραφείου. Οι μισθοί και τα ποσοστά προαγωγής καθορίζουν την κατάλληλη αντιστοιχία μεταξύ του επιπέδου αρμοδιοτήτων και του επιπέδου των αποδοχών. Με αυτόν τον τρόπο θα είναι δυνατό να διατηρηθούν η σταθερότητα και η εμβέλεια της ευρωπαϊκής δημόσιας διοίκησης. (14) Οι ώρες εργασίας που εφαρμόζονται στα θεσμικά όργανα θα πρέπει να εναρμονιστούν με τις ώρες εργασίας που ισχύουν σε ορισμένα κράτη μέλη της Ευρωπαϊκής Ένωσης, ώστε να αντισταθμιστεί η μείωση προσωπικού αυτών των οργάνων. Η καθιέρωση ελάχιστου αριθμού ωρών εργασίας εβδομαδιαίως θα εξασφαλίσει την ικανότητα του προσωπικού που απασχολείται από τα θεσμικά όργανα να αναλάβει τον φόρτο εργασίας που απορρέει από την υλοποίηση των στόχων πολιτικής της Ευρωπαϊκής Ένωσης, και, παράλληλα, την εναρμόνιση των συνθηκών εργασίας στα όργανα προς το συμφέρον της αλληλεγγύης σε ολόκληρη τη δημόσια διοίκηση της Ευρωπαϊκής Ένωσης. (15) Οι ρυθμίσεις ελαστικού ωραρίου αποτελούν ουσιαστικό στοιχείο μιας σύγχρονης και αποτελεσματικής δημόσιας διοίκησης που εξασφαλίζουν συνθήκες εργασίας φιλικές προς την οικογένεια και την κατάλληλη ισορροπία μεταξύ των δύο φύλων στο εσωτερικό των θεσμικών οργάνων. Είναι επομένως αναγκαίο να προβλεφθεί ρητή αναφορά σ’ αυτές τις ρυθμίσεις στον κανονισμό υπηρεσιακής κατάστασης. (16) Οι κανόνες στον τομέα της ετήσιας οδοιπορικής άδειας και επιστροφής των εξόδων ετησίου ταξιδίου από τον τόπο υπηρεσίας στον τόπο καταγωγής θα πρέπει να εκσυγχρονισθούν, να εκλογικευθούν και να συνδεθούν με το καθεστώς εκπατρισμένου προσωπικού, προκειμένου να καταστεί η εφαρμογή τους απλούστερη και περισσότερο διαφανής. Ειδικότερα, η ετήσια οδοιπορική άδεια θα πρέπει να περιοριστεί σε τρεις ημέρες κατά ανώτατο όριο. (17) Ομοίως, οι κανόνες περί επιστροφής των εξόδων μετακόμισης θα πρέπει να απλουστευθούν, προκειμένου να διευκολυνθεί η εφαρμογή τους τόσο για τη διοίκηση όσο και για τα μέλη προσωπικού. Για τον σκοπό αυτό, θα πρέπει να καθοριστούν ανώτατα όρια κόστους που να λαμβάνουν υπόψη την οικογενειακή κατάσταση των υπαλλήλων και του λοιπού προσωπικού, καθώς και το μέσο κόστος μετακόμισης και σχετικής ασφάλισης. (18) Ορισμένα μέλη του προσωπικού οφείλουν να εκτελούν συχνά αποστολές στους άλλους κύριους τόπους εργασίας του θεσμικού οργάνου τους. Επί του παρόντος, αυτές οι καταστάσεις δεν λαμβάνονται δεόντως υπόψη στους κανόνες περί αποστολών. Αυτοί οι κανόνες θα πρέπει, επομένως, να προσαρμοστούν, ούτως ώστε να επιτρέπεται, σ’ αυτές τις περιπτώσεις, η επιστροφή του κόστους στέγασης βάσει κατ’ αποκοπή ποσού. (19) Είναι σκόπιμο να προβλεφθεί ένα πιο ευέλικτο πλαίσιο για την απασχόληση συμβασιούχων υπαλλήλων. Τα θεσμικά όργανα της Ευρωπαϊκής Ένωσης θα πρέπει, επομένως, να μπορούν να προσλαμβάνουν συμβασιούχους υπαλλήλους για μέγιστη περίοδο έξι ετών με σκοπό την επιτέλεση καθηκόντων υπό την επίβλεψη μονίμων ή εκτάκτων υπαλλήλων. Επιπλέον, ενώ η πλειονότητα των υπαλλήλων θα εξακολουθήσει να προσλαμβάνεται βάσει γενικών διαγωνισμών, τα θεσμικά όργανα θα πρέπει να εξουσιοδοτηθούν να διοργανώνουν εσωτερικούς διαγωνισμούς οι οποίοι θα είναι επίσης ανοικτοί στους συμβασιούχους υπαλλήλους. (20) Θα πρέπει να προβλεφθούν μεταβατικές ρυθμίσεις για να επιτραπεί η σταδιακή εφαρμογή νέων κανόνων και μέτρων, με παράλληλη τήρηση των κεκτημένων δικαιωμάτων και λαμβανομένων υπόψη των θεμιτών προσδοκιών του προσωπικού που έχει προσληφθεί πριν από την έναρξη ισχύος των εν λόγω τροποποιήσεων του κανονισμού υπηρεσιακής κατάστασης. (21) Για λόγους απλούστευσης και συνέπειας της πολιτικής προσωπικού, οι κανόνες που θεσπίζει η Επιτροπή για την εφαρμογή του κανονισμού υπηρεσιακής κατάστασης θα πρέπει να εφαρμόζονται κατ’ αναλογία στους οργανισμούς. Εντούτοις, προκειμένου να εξασφαλιστεί ότι, εφόσον απαιτείται, θα λαμβάνεται υπόψη η ειδική κατάσταση των οργανισμών, οι οργανισμοί θα πρέπει να έχουν το δικαίωμα να ζητούν την έγκριση της Επιτροπής για να θεσπίζουν κανόνες εφαρμογής που αποκλίνουν από τους κανόνες που έχει θεσπίσει η Επιτροπή, ή να μη εφαρμόζουν τους κανόνες της Επιτροπής. (22) Θα πρέπει να δημιουργηθεί μητρώο όλων των κανόνων εφαρμογής του κανονισμού υπηρεσιακής κατάστασης υπό τη διαχείριση του Δικαστηρίου της Ευρωπαϊκής Ένωσης. Το μητρώο αυτό, το οποίο μπορούν να συμβουλεύονται όλα τα όργανα και οι οργανισμοί, θα εξασφαλίζει τη διαφάνεια και θα ευνοήσει τη συνεκτική εφαρμογή του κανονισμού υπηρεσιακής κατάστασης. (23) Για να εναρμονιστούν και να διευκρινιστούν οι κανόνες για τη θέσπιση των εκτελεστικών διατάξεων, και λαμβανομένου υπόψη του εσωτερικού και διοικητικού χαρακτήρα των διατάξεων αυτών, είναι σκόπιμο να ανατεθούν οι σχετικές αρμοδιότητες λήψης αποφάσεων στην αρμόδια για τους διορισμούς αρχή και στην αρχή για τη σύναψη συμβάσεων. (24) Λόγω του υψηλού αριθμού εκτάκτων υπαλλήλων στους οργανισμούς και της ανάγκης να οριστεί μια συνεκτική πολιτική προσωπικού, είναι αναγκαίο να δημιουργηθεί μια νέα κατηγορία εκτάκτων υπαλλήλων και να καθοριστούν ειδικοί κανόνες γι’ αυτήν. (25) Προκειμένου να υλοποιηθούν οι στόχοι που καθορίζονται στον κανονισμό υπηρεσιακής κατάστασης, η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης πρέπει να ανατεθεί στην Επιτροπή, ιδίως όσον αφορά ορισμένες πτυχές των συνθηκών εργασίας. (26) Η Επιτροπή, όταν εκπονεί και συντάσσει κατ' εξουσιοδότηση πράξεις, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός υπηρεσιακής κατάστασης των υπαλλήλων της Ευρωπαϊκής Ένωσης τροποποιείται ως εξής: 1. Στο άρθρο 1δ παράγραφος 3, οι λέξεις «Τα όργανα» αντικαθίσταται από τις λέξεις «οι αρμόδιες για τους διορισμούς αρχές των θεσμικών οργάνων». 2. Το άρθρο 5 τροποποιείται ως εξής: α) Οι παράγραφοι 1 και 2 αντικαθίστανται από το ακόλουθο κείμενο: «1. Οι θέσεις που καλύπτονται από τον κανονισμό υπηρεσιακής κατάστασης κατατάσσονται, ανάλογα με τη φύση και τη σημασία των καθηκόντων στα οποία αντιστοιχούν, σε μια ομάδα καθηκόντων των υπαλλήλων διοίκησης (στο εξής «AD»), σε μια ομάδα καθηκόντων των βοηθών υπαλλήλων (στο εξής «AST») και σε μια ομάδα καθηκόντων των γραμματέων και υπαλλήλων γραφείου (στο εξής «AST/SC»). 2. Η ομάδα καθηκόντων AD περιλαμβάνει δώδεκα βαθμούς που αντιστοιχούν σε διοικητικά, αναλυτικά, γλωσσικά και επιστημονικά καθήκοντα, καθώς και σε καθήκοντα σχεδιασμού. Η ομάδα καθηκόντων AST περιλαμβάνει ένδεκα βαθμούς που αντιστοιχούν σε εκτελεστικά καθήκοντα, καθώς και σε καθήκοντα τεχνικής φύσεως. Η ομάδα καθηκόντων AST/SC περιλαμβάνει έξι βαθμούς που αντιστοιχούν σε εργασίες γραφείου και γραμματείας. β) Στην παράγραφο 3 στοιχείο α), οι λέξεις «και την ομάδα καθηκόντων AST/SC» παρεμβάλλονται μετά τις λέξεις «Για την ομάδα καθηκόντων AST». γ) Η παράγραφος 4 αντικαθίσταται από το ακόλουθο κείμενο: «4. Στο Παράρτημα I τμήμα Α, περιλαμβάνεται πίνακας περιγραφής των θέσεων-τύπων. Με βάση τον πίνακα αυτό, η αρμόδια για τους διορισμούς αρχή κάθε θεσμικού οργάνου καθορίζει λεπτομερέστερα, κατόπιν διαβουλεύσεως με την επιτροπή του κανονισμού υπηρεσιακής κατάστασης, τα καθήκοντα και τις συναφείς με κάθε θέση-τύπο αρμοδιότητες. 3. Το άρθρο 6 αντικαθίσταται από το ακόλουθο κείμενο: «Άρθρο 6 1. Στον πίνακα θέσεων που προσαρτάται στο τμήμα του προϋπολογισμού σχετικά με κάθε όργανο, ορίζεται ο αριθμός των θέσεων για κάθε βαθμό και ομάδα καθηκόντων. Ο πίνακας θέσεων κάθε θεσμικού οργάνου αντικατοπτρίζει τις υποχρεώσεις που έχουν καθοριστεί στο πολυετές δημοσιονομικό πλαίσιο και στη διοργανική συμφωνία σχετικά με την εφαρμογή του. 2. Με την επιφύλαξη της αρχής της προαγωγής βάσει των προσόντων, όπως προβλέπεται στο άρθρο 45, ο εν λόγω πίνακας εξασφαλίζει ότι, για κάθε όργανο, ο αριθμός κενών θέσεων σε κάθε βαθμό του πίνακα θέσεων, κατά την 1η Ιανουαρίου κάθε έτους, αντιστοιχεί στον αριθμό των υπαλλήλων του κατώτερου βαθμού που υπηρετούσαν την 1η Ιανουαρίου του προηγούμενου έτους, πολλαπλασιαζόμενο επί τα ποσοστά που προβλέπονται στο Παράρτημα Ι τμήμα Β, για τον βαθμό αυτό. Τα ποσοστά αυτά εφαρμόζονται με βάση μέση περίοδο πέντε ετών από την 1η Ιανουαρίου 2013. 3. Τα ποσοστά που καθορίζονται στο παράρτημα Ι τμήμα Β επανεξετάζονται κατά το τέλος πενταετούς περιόδου, αρχής γενομένης από την 1η Ιανουαρίου 2013, βάσει εκθέσεως που υποβάλλει η Επιτροπή στο Ευρωπαϊκό Κοινοβούλιο και το Συμβούλιο, καθώς και βάσει προτάσεως της Επιτροπής. Το Ευρωπαϊκό Κοινοβούλιο και το Συμβούλιο αποφασίζουν σύμφωνα με το άρθρο 336 της Συνθήκης για τη λειτουργία της Ευρωπαϊκής Ένωσης. 4. Μετά την ίδια πενταετή περίοδο, η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με την εφαρμογή των διατάξεων για την ομάδα καθηκόντων AST/SC και των μεταβατικών διατάξεων που καθορίζονται στο άρθρο 30 του παραρτήματος ΧΙΙΙ, λαμβανομένων υπόψη της εξέλιξης των αναγκών σε προσωπικό που επιτελεί καθήκοντα γραμματείας και γραφείου σε όλα τα όργανα και της εξέλιξης των μόνιμων και έκτακτων θέσεων στην ομάδα καθηκόντων AST, καθώς και του αριθμού των συμβασιούχων υπαλλήλων στην ομάδα καθηκόντων ΙΙ»· 4. Το άρθρο 9 τροποποιείται ως εξής: α) Η παράγραφος 1 αντικαθίσταται από το ακόλουθο κείμενο: «1. Με την επιφύλαξη της παραγράφου 1α, συγκροτείται στο πλαίσιο κάθε θεσμικού οργάνου: – επιτροπή προσωπικού, η οποία διαιρείται ενδεχομένως σε τμήματα που αντιστοιχούν σε κάθε τόπο υπηρεσίας το προσωπικό, – μία ή περισσότερες επιτροπές ίσης εκπροσωπήσεως, εφόσον ο αριθμός υπαλλήλων στους τόπους υπηρεσίας το καθιστά αναγκαίο, – ένα ή περισσότερα πειθαρχικά συμβούλια, εφόσον ο αριθμός των υπαλλήλων στους τόπους υπηρεσίας το καθιστά αναγκαίο, – μία συμβουλευτική επιτροπή ίσης εκπροσώπησης για την επαγγελματική ανεπάρκεια ή περισσότερες, εφόσον ο αριθμός των υπαλλήλων στους τόπους υπηρεσίας το καθιστά αναγκαίο, – ενδεχομένως επιτροπή εκθέσεων, – επιτροπή αναπηρίας. Οι επιτροπές αυτές ασκούν τις αρμοδιότητες που προβλέπονται στον παρόντα κανονισμό υπηρεσιακής κατάστασης.»· β) Η παράγραφος 1α αντικαθίσταται από το ακόλουθο κείμενο: «Για την εφαρμογή ορισμένων διατάξεων του παρόντος κανονισμού υπηρεσιακής κατάστασης, είναι δυνατόν να συσταθεί, σε δύο ή περισσότερα όργανα, κοινή επιτροπή ίσης εκπροσώπησης. Οι άλλες επιτροπές που αναφέρονται στην παράγραφο 1 και το πειθαρχικό συμβούλιο δύνανται να συσταθούν ως κοινοί φορείς από δύο ή περισσότερους οργανισμούς»· γ) Στην παράγραφο 2, μετά το πρώτο εδάφιο, παρεμβάλλεται το ακόλουθο εδάφιο: «Οι οργανισμοί δύνανται να παρεκκλίνουν από τις διατάξεις του άρθρου 1 του παραρτήματος ΙΙ όσον αφορά τη συμμετοχή των επιτροπών προσωπικού για να ληφθεί υπόψη η σύνθεση του προσωπικού τους. Οι οργανισμοί δύνανται να αποφασίσουν να μην διορίσουν αναπληρωματικά μέλη στην επιτροπή ίσης εκπροσώπησης ή στις επιτροπές που προβλέπονται στο άρθρο 2 του παραρτήματος ΙΙ.»· 5. Στο άρθρο 10 πρώτο εδάφιο δεύτερη περίοδο, οι λέξεις «των οργάνων» αντικαθίσταται από τις λέξεις «των αρμόδιων για τους διορισμούς αρχών των θεσμικών οργάνων». 6. Το άρθρο 18 παράγραφος 1 αντικαθίσταται ως εξής: «1. Όλα τα δικαιώματα, τα οποία αναφέρονται σε γραπτές ή άλλες εργασίες που πραγματοποιούνται από τον υπάλληλο κατά την άσκηση των καθηκόντων του, περιέρχονται στην Ευρωπαϊκή Ένωση ή, όταν τέτοιες γραπτές ή άλλες εργασίες σχετίζονται με την Ευρωπαϊκή Κοινότητα Ατομικής Ενέργειας, σ’ αυτήν την Κοινότητα. Η Ένωση ή, ενδεχομένως, η Ευρωπαϊκή Κοινότητα Ατομικής Ενέργειας δύναται να αξιώσει να της παραχωρηθούν νομίμως τα πνευματικά δικαιώματα που απορρέουν από τις εργασίες αυτές»· 7. Στο άρθρο 26α, οι λέξεις «τα όργανα» αντικαθίσταται από τις λέξεις «οι αρμόδιες για τους διορισμούς αρχές των θεσμικών οργάνων». 8. Το άρθρο 27 αντικαθίσταται από το ακόλουθο κείμενο: «Άρθρο 27 Η πρόσληψη πρέπει να εξασφαλίζει στο θεσμικό όργανο τη συνεργασία υπαλλήλων που κατέχουν τα πιο υψηλά προσόντα ικανότητας, απόδοσης και ακεραιότητας και επιλέγονται από την ευρύτερη δυνατή γεωγραφική βάση μεταξύ των υπηκόων των κρατών μελών της Ευρωπαϊκής Ένωσης. Καμία θέση δεν προορίζεται αποκλειστικά για τους υπηκόους ορισμένου κράτους μέλους. Η αρχή της ισότητας των πολιτών της Ένωσης επιτρέπει σε κάθε όργανο να θεσπίζει διορθωτικά μέτρα εάν διαπιστωθεί μακροχρόνια και σημαντική ανισορροπία εθνικοτήτων μεταξύ των υπαλλήλων, η οποία δεν δικαιολογείται από αντικειμενικά κριτήρια. Αυτά τα διορθωτικά μέτρα δεν θα συνεπάγονται ποτέ διαφορετικά κριτήρια προσλήψεων από αυτά που στηρίζονται στα προσόντα. Πριν εγκριθούν τέτοια διορθωτικά μέτρα, η αρμόδια για τους διορισμούς αρχή του ενδιαφερόμενου οργάνου θεσπίζει γενικές διατάξεις για την εφαρμογή του παρόντος εδαφίου σύμφωνα με το άρθρο 110. Μετά την πενταετή περίοδο που αρχίζει την 1η Ιανουαρίου 2013, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του προηγούμενου εδαφίου»· 9. Στο άρθρο 29 παράγραφος 1 προστίθεται το ακόλουθο εδάφιο: «Διατηρώντας την αρχή ότι η μεγάλη πλειονότητα των υπαλλήλων προσλαμβάνεται βάσει γενικών διαγωνισμών, η αρμόδια για τους διορισμούς αρχή δύναται να αποφασίζει, κατά παρέκκλιση από το στοιχείο β), να διοργανώσει εσωτερικό διαγωνισμό στο όργανο ο οποίος θα είναι επίσης ανοικτός στους συμβασιούχους υπαλλήλους, όπως ορίζεται στα άρθρα 3α και 3β του καθεστώτος που εφαρμόζεται στο λοιπό προσωπικό της Ευρωπαϊκής Ένωσης»· 10. Στο άρθρο 31 παράγραφος 2, η πρώτη περίοδος αντικαθίσταται από το ακόλουθο κείμενο: «Με την επιφύλαξη του άρθρου 29 παράγραφος 2, οι υπάλληλοι προσλαμβάνονται μόνο στους βαθμούς SC 1, AST 1 έως AST 4 ή AD 5 έως AD 8.» 11. Στο άρθρο 32 τρίτο εδάφιο, οι λέξεις «το όργανο» αντικαθίσταται από τις λέξεις «την αρμόδια για τους διορισμούς αρχή κάθε θεσμικού οργάνου»· 12. Στο άρθρο 37 στοιχείο β) δεύτερη περίπτωση, οι λέξεις «των οργάνων» αντικαθίσταται από τις λέξεις «των αρμόδιων για τους διορισμούς αρχών των θεσμικών οργάνων»· 13. Το άρθρο 42α τροποποιείται ως εξής: α) στο πρώτο εδάφιο δεύτερη περίοδο, οι λέξεις «που εκδίδουν τα όργανα» αντικαθίστανται από «που εκδίδει η αρμόδια για τους διορισμούς αρχή κάθε θεσμικού οργάνου»· β) στην τρίτη παράγραφο τελευταία περίοδο, η λέξη «αναπροσαρμόζονται» αντικαθίσταται από τη λέξη «επικαιροποιούνται»· 14. Το άρθρο 43 τροποποιείται ως εξής: α) στο πρώτο εδάφιο πρώτη περίοδο, οι λέξεις «κάθε όργανο» αντικαθίσταται από τις λέξεις «την αρμόδια για τους διορισμούς αρχή κάθε θεσμικού οργάνου»· β) στο πρώτο εδάφιο δεύτερη περίοδο, οι λέξεις «Κάθε όργανο» αντικαθίσταται από τις λέξεις «Η αρμόδια για τους διορισμούς αρχή κάθε θεσμικού οργάνου»· 15. Το άρθρο 45 τροποποιείται ως εξής: α) στην παράγραφο 1, μετά τη δεύτερη περίοδο, προστίθεται η ακόλουθη περίοδος: «Εκτός αν εφαρμόζεται η διαδικασία που προβλέπεται στο άρθρο 4 και στο άρθρο 29 παράγραφος 1, οι υπάλληλοι μπορούν να προάγονται μόνον εφόσον κατέχουν θέση που αντιστοιχεί σε μία από τις θέσεις-τύπους που αναφέρονται στο Παράρτημα Ι τμήμα Α για τον αμέσως ανώτερο βαθμό.»· α) στην παράγραφο 2 πρώτη περίοδο, οι λέξεις «άρθρο 55 της Συνθήκης της Ευρωπαϊκής Ένωσης» αντικαθίστανται από το «άρθρο 55 παράγραφος 1 της Συνθήκης της Ευρωπαϊκής Ένωσης»· β) στην παράγραφο 2 δεύτερη περίοδο, οι λέξεις «Τα όργανα εκδίδουν» αντικαθίστανται από «Η αρμόδια για τους διορισμούς αρχή κάθε θεσμικού οργάνου εκδίδει»· 16. Στο άρθρο 45α παράγραφος 5, οι λέξεις «Τα όργανα θεσπίζουν» αντικαθίσταται από τις λέξεις «Η αρμόδια για τους διορισμούς αρχή κάθε θεσμικού οργάνου θεσπίζει»· 17. Στο άρθρο 48 τρίτο εδάφιο, οι λέξεις «της ομάδας καθηκόντων AST» αντικαθίστανται από τις λέξεις «των ομάδων καθηκόντων AST και AST/SC»· 18. Στο άρθρο 50 τελευταίο εδάφιο, οι λέξεις «το 55ο» αντικαθίστανται από «το 58ο»· 19. Το άρθρο 51 τροποποιείται ως εξής: α) στην παράγραφο 1 πρώτη περίοδο, οι λέξεις «Κάθε όργανο» αντικαθίσταται από τις λέξεις «Η αρμόδια για τους διορισμούς αρχή κάθε θεσμικού οργάνου»· β) στην παράγραφο 6 πρώτο εδάφιο πρώτη και τελευταία περίοδοι, οι λέξεις «βαθμού 1» αντικαθίστανται από τις λέξεις «βαθμού AST 1»· 20. Το άρθρο 52 στοιχείο β) αντικαθίσταται από το ακόλουθο κείμενο: «β) είτε, τη αιτήσει του, την τελευταία ημέρα του μήνα κατά τον οποίο υποβλήθηκε η αίτηση, εάν είναι μεταξύ 58 και 65 ετών, εφόσον συγκεντρώνει τις προϋποθέσεις που απαιτούνται για τη χορήγηση σύνταξης που αρχίζει να καταβάλλεται αμέσως, σύμφωνα με το άρθρο 9 του Παραρτήματος VIII. Το άρθρο 48 δεύτερο εδάφιο δεύτερη περίοδος εφαρμόζεται κατ’ αναλογία. Ωστόσο, ο υπάλληλος μπορεί, κατόπιν αιτήσεώς του και υπό τον όρο ότι η αρμόδια για τους διορισμούς αρχή το κρίνει δικαιολογημένο από το συμφέρον της υπηρεσίας, να εξακολουθήσει να εργάζεται μέχρι την ηλικία των 67 ετών, οπότε συνταξιοδοτείται αυτοδικαίως την τελευταία ημέρα του μήνα, κατά τον οποίο συμπληρώνει την ηλικία αυτή.»· 21. Το άρθρο 55 τροποποιείται ως εξής: α) τα εδάφια αριθμούνται και γίνονται παράγραφοι· β) στην παράγραφο 2, η πρώτη περίοδος αντικαθίσταται από το ακόλουθο κείμενο: «Η διάρκεια υποχρεωτικής εργασίας (η κανονική διάρκεια εργασίας/ οι κανονικές ώρες εργασίας) κυμαίνεται μεταξύ 40 και 42 ωρών εβδομαδιαίως, ενώ το γενικό ωράριο καθορίζεται από την αρμοδία για τους διορισμούς αρχή»· γ) στο τρίτο εδάφιο δεύτερη περίοδο, οι λέξεις «Το όργανο» αντικαθίσταται από τις λέξεις «Η αρμόδια για τους διορισμούς αρχή κάθε θεσμικού οργάνου»· δ) προστίθεται η ακόλουθη παράγραφος: «4. Η αρμόδια για τους διορισμούς αρχή κάθε θεσμικού οργάνου δύναται να θεσπίσει ρυθμίσεις ελαστικού ωραρίου. Οι υπάλληλοι στους οποίους εφαρμόζονται οι διατάξεις του άρθρου 44 δεύτερο εδάφιο διαχειρίζονται το ωράριό τους χωρίς να καταφεύγουν σε τέτοιες ρυθμίσεις.»· 22. Το άρθρο 55α τροποποιείται ως εξής: α) στην παράγραφο 2 στο πρώτο εδάφιο, το στοιχείο ε) αντικαθίσταται από το ακόλουθο κείμενο: «ε) κατά τα τελευταία τρία έτη πριν από τη συμπλήρωση της ηλικίας συνταξιοδότησης, αλλά όχι πριν από την ηλικία των 58»· β) στην παράγραφο 2 δεύτερο εδάφιο, οι λέξεις «ή από το 55ο έτος της ηλικίας» αντικαθίστανται από «, ή κατά τα τελευταία τρία έτη πριν από την ηλικία συνταξιοδότησης, αλλά όχι πριν από την ηλικία των 58»· 23. Στο άρθρο 56, το τρίτο εδάφιο αντικαθίσταται από το ακόλουθο κείμενο: «Σύμφωνα με τις προϋποθέσεις που καθορίζονται στο παράρτημα VI, οι υπερωρίες που πραγματοποιούνται από τους υπαλλήλους των βαθμών SC 1 έως SC 6 και των βαθμών AST 1 έως AST 4 παρέχουν δικαίωμα χορηγήσεως αδείας αντισταθμιστικού χαρακτήρα ή δικαίωμα χορηγήσεως αμοιβής, αν οι ανάγκες της υπηρεσίας δεν επιτρέπουν τη χορήγηση αντισταθμιστικής αδείας κατά τον μήνα που ακολουθεί εκείνον κατά τον οποίον πραγματοποιήθηκαν οι υπερωρίες.»· 24. Στο άρθρο 56α, το δεύτερο εδάφιο, και στο άρθρο 56β, το δεύτερο εδάφιο, αντικαθίστανται από το ακόλουθο κείμενο: «Κατόπιν διαβουλεύσεων με την επιτροπή κανονισμού υπηρεσιακής κατάστασης, η Επιτροπή καθορίζει, με κατ’ εξουσιοδότηση πράξεις σύμφωνα με τα άρθρα 110α και 110β, τις κατηγορίες των δικαιούχων υπαλλήλων, τους όρους χορήγησης καθώς και το ύψος των αποζημιώσεων αυτών.»· 25. Στο άρθρο 56γ, το δεύτερο εδάφιο αντικαθίσταται από το ακόλουθο κείμενο: «Κατόπιν διαβουλεύσεων με την επιτροπή κανονισμού υπηρεσιακής κατάστασης, η Επιτροπή καθορίζει, με κατ’ εξουσιοδότηση πράξεις, σύμφωνα με τα άρθρα 110α και 110β, τις κατηγορίες των δικαιούχων υπαλλήλων, τους όρους χορήγησης και τα ποσοστά των εν λόγω ειδικών αποζημιώσεων.»· 26. Στο άρθρο 57 πρώτο εδάφιο, οι λέξεις «των οργάνων» αντικαθίστανται από «των αρμόδιων για τους διορισμούς αρχών των θεσμικών οργάνων»· 27. Στο άρθρο 61, οι λέξεις «των οργάνων» αντικαθίστανται από τις λέξεις «των αρμόδιων για τους διορισμούς αρχών των θεσμικών οργάνων»· 28. Το άρθρο 63 τροποποιείται ως εξής: α) το δεύτερο εδάφιο αντικαθίσταται από το ακόλουθο κείμενο: «Η αμοιβή που καταβάλλεται σε νόμισμα άλλο από το ευρώ υπολογίζεται με βάση τις τιμές συναλλάγματος που χρησιμοποιούνται για την εκτέλεση του γενικού προϋπολογισμού της Ευρωπαϊκής Ένωσης την 1η Ιουλίου του συγκεκριμένου έτους.»· β) To τρίτο εδάφιο αντικαθίσταται από το ακόλουθο κείμενο: «Κάθε έτος, οι τιμές συναλλάγματος επικαιροποιούνται αναδρομικά την ημερομηνία της ετήσιας επικαιροποίησης των αμοιβών που προβλέπεται στο άρθρο 65.»· γ) Το τέταρτο εδάφιο διαγράφεται· 29. Το άρθρο 64 αντικαθίσταται από το ακόλουθο κείμενο: «Οι αποδοχές του υπαλλήλου που εκφράζονται σε ευρώ σταθμίζονται βάσει συντελεστή ανώτερου, κατώτερου ή ίσου προς το 100 %, ανάλογα με τις συνθήκες διαβίωσης στους διαφόρους τόπους υπηρεσίας, μετά την αφαίρεση των υποχρεωτικών κρατήσεων που προβλέπονται στον παρόντα κανονισμό υπηρεσιακής κατάστασης ή στους κανονισμούς εφαρμογής του. Οι διορθωτικοί αυτοί συντελεστές επικαιροποιούνται ετησίως σύμφωνα με το Παράρτημα XI. Δύο εβδομάδες μετά την επικαιροποίηση, η αρμόδια για τους διορισμούς αρχή κάθε θεσμικού οργάνου δημοσιεύει τις επικαιροποιημένες τιμές με σκοπό την ενημέρωση του προσωπικού του θεσμικού οργάνου.»· 30. Το άρθρο 65 αντικαθίσταται από το ακόλουθο κείμενο: «1. Οι αποδοχές των υπαλλήλων και του λοιπού προσωπικού της Ευρωπαϊκής Ένωσης επικαιροποιούνται κάθε έτος σύμφωνα με το Παράρτημα ΧΙ. Η επικαιροποίηση αυτή πραγματοποιείται πριν από το τέλος του έτους βάσει εκθέσεως που υποβάλλεται από την Επιτροπή, η οποία στηρίζεται στα στατιστικά δεδομένα που εκπονεί η Στατιστική Υπηρεσία της Ευρωπαϊκής Ένωσης σε συνεννόηση με τις εθνικές στατιστικές υπηρεσίες των κρατών μελών· τα στατιστικά στοιχεία εκφράζουν την κατάσταση σε όλα τα κράτη μέλη κατά την 1η Ιουλίου. Τα ποσά που αναφέρονται στο άρθρο 42α δεύτερο και τρίτο εδάφιο, στα άρθρα 66 και 69, στο άρθρο 1 παράγραφος 1), στο άρθρο 2 παράγραφος 1), στο άρθρο 3 παράγραφοι 1 και 2, στο άρθρο 4 παράγραφος 1), στο άρθρο 7 παράγραφος 2), στο άρθρο 8 παράγραφος 2), και στο άρθρο 10 παράγραφος 1) του Παραρτήματος VII, καθώς και στο άρθρο 8 παράγραφος 2) του Παραρτήματος XIII, τα ποσά που αναφέρονται στο πρώην άρθρο 4α του Παραρτήματος VII, τα οποία υπόκεινται σε επικαιροποίηση σύμφωνα με το άρθρο 18 παράγραφος 1) του Παραρτήματος XIII, τα ποσά που αναφέρονται στο άρθρο 24 παράγραφος 3), το άρθρο 28α παράγραφος 3 δεύτερο εδάφιο, στο άρθρο 28α παράγραφος 7), στο άρθρο 93, στο άρθρο 94, στο άρθρο 96 παράγραφος 3 δεύτερο εδάφιο, στο άρθρο 96 παράγραφος 7), στα άρθρα 133, 134 και 136 του καθεστώτος που εφαρμόζεται επί του λοιπού προσωπικού, τα ποσά που αναφέρονται στο άρθρο 1 παράγραφος 1 πρώτο εδάφιο του κανονισμού (EΚΑΧ, ΕΟΚ, Ευρατόμ) αριθ. 300/76 του Συμβουλίου, ο συντελεστής για τα ποσά που αναφέρονται στο άρθρο 4 του κανονισμού (EΟΚ, Eυρατόμ, ΕΚΑΧ) αριθ. 260/68 του Συμβουλίου επικαιροποιούνται κάθε έτος σύμφωνα με το Παράρτημα XI. Δύο εβδομάδες μετά την επικαιροποίηση, η αρμόδια για τους διορισμούς αρχή κάθε θεσμικού οργάνου δημοσιεύει τα επικαιροποιημένα ποσά με σκοπό την ενημέρωση του προσωπικού του θεσμικού οργάνου. 2. Σε περίπτωση ουσιώδους μεταβολής του κόστους διαβίωσης, τα ποσά που αναφέρονται στην παράγραφο 1 και οι συντελεστές αναπροσαρμογής που αναφέρονται στο άρθρο 64 επικαιροποιούνται σύμφωνα με το Παράρτημα ΧΙ. Δύο εβδομάδες μετά την επικαιροποίηση, η αρμόδια για τους διορισμούς αρχή κάθε θεσμικού οργάνου δημοσιεύει τα επικαιροποιημένα ποσά και τους συντελεστές αναπροσαρμογής με σκοπό την ενημέρωση του προσωπικού του θεσμικού οργάνου.»· 31. Το άρθρο 66 τροποποιείται ως εξής: α) η εισαγωγική περίοδος αντικαθίσταται από το ακόλουθο κείμενο: «Οι μηνιαίοι βασικοί μισθοί στις ομάδες καθηκόντων AD και AST καθορίζονται, για κάθε βαθμό και κλιμάκιο, σύμφωνα με τον ακόλουθο πίνακα:» β) προστίθεται το ακόλουθο κείμενο: «Οι μηνιαίοι βασικοί μισθοί στην ομάδα καθηκόντων AST/SC καθορίζονται, για κάθε βαθμό και κλιμάκιο, σύμφωνα με τον ακόλουθο πίνακα: || Κλιμάκιο Βαθμός || 1 || 2 || 3 || 4 || 5 SC 6 || 3 844,31 || 4 005,85 || 4174,78 || 4290,31 || 4349,59 SC 5 || 3 397,73 || 3 540,50 || 3 689,28 || 3 791,92 || 3 844,31 SC 4 || 3 003,02 || 3 129,21 || 3 260,71 || 3 351,42 || 3 397,73 SC 3 || 2 654,17 || 2 765,70 || 2 881,92 || 2 962,10 || 3 003,02 SC 2 || 2 345,84 || 2 444,41 || 2 547,14 || 2 617,99 || 2 654,17 SC 1 || 2 160,45 || 2 251,24 || 2 313,87 || 2 345,84 || »· 32. Το άρθρο 66α τροποποιείται ως εξής: α) οι παράγραφοι 1 και 2 αντικαθίστανται από το ακόλουθο κείμενο: «1. Κατά παρέκκλιση του άρθρου 3 παράγραφος 1 του κανονισμού (ΕΟΚ, Ευρατόμ, ΕΚΑΧ) αριθ. 260/68 του Συμβουλίου[1], και για να ληφθεί υπόψη η εφαρμογή της μεθόδου αναπροσαρμογής των αποδοχών και των συντάξεων των υπαλλήλων, εφαρμόζεται προσωρινό μέτρο, στο εξής «εισφορά αλληλεγγύης», το οποίο αφορά τις αποδοχές που καταβάλλει η Ένωση στους εν ενεργεία υπαλλήλους, από την 1η Ιανουαρίου 2013 έως τις 31 Δεκεμβρίου 2022. 2. Το ποσοστό αυτής της εισφοράς αλληλεγγύης, το οποίο εφαρμόζεται στη βάση που ορίζεται στην παράγραφο 3, καθορίζεται σε 6%.»· β) η παράγραφος 3 τροποποιείται ως εξής: i) στην εισαγωγική περίοδο, καθώς και στο στοιχείο α) σημείο i) και στο στοιχείο β), οι λέξεις «ειδική εισφορά» και «ειδικής εισφοράς» αντικαθίστανται από τις λέξεις «εισφορά αλληλεγγύης» και «εισφοράς αλληλεγγύης»· ii) στο στοιχείο α) σημείο ii), οι λέξεις «βαθμό 1, κλιμάκιο 1» αντικαθίστανται από τις λέξεις «βαθμό AST 1, κλιμάκιο 1»· γ) στην παράγραφο 4, οι λέξεις «ειδική εισφορά» αντικαθίστανται από τις λέξεις «εισφορά αλληλεγγύης»· 33. Το άρθρο 72 τροποποιείται ως εξής: α) στην παράγραφο 1 πρώτο εδάφιο πρώτη περίοδο και στην παράγραφο 1 τρίτο εδάφιο, η λέξη «τα όργανα» αντικαθίστανται από τις λέξεις «τις αρμόδιες για τους διορισμούς αρχές κάθε θεσμικού οργάνου»· β) στις παραγράφους 2 και 2α, ο αριθμός «63» αντικαθίσταται από τον αριθμό «65»· γ) στην παράγραφο 2β, οι λέξεις «βαθμού 1» αντικαθίστανται από τις λέξεις «βαθμού AST 1»· 34. Στο άρθρο 73 παράγραφος 1, οι λέξεις «των οργάνων» αντικαθίσταται από τις λέξεις «των αρμόδιων για τους διορισμούς αρχών των θεσμικών οργάνων»· 35. Στο άρθρο 76α δεύτερη περίοδο, οι λέξεις «των οργάνων» αντικαθίστανται από «των αρμόδιων για τους διορισμούς αρχών των θεσμικών οργάνων»· 36. Στο άρθρο 77 πρώτο και πέμπτο εδάφιο, στο άρθρο 80 έκτο εδάφιο και στο άρθρο 81α παράγραφος 1 στοιχείο δ), ο αριθμός «63» αντικαθίσταται από τον αριθμό «65»· 37. Στο άρθρο 82, η παράγραφος 2 αντικαθίσταται από το ακόλουθο κείμενο: «2. Όταν οι αποδοχές επικαιροποιούνται σύμφωνα με το άρθρο 65 παράγραφος 1, η ίδια επικαιροποίηση εφαρμόζεται και στις συντάξεις.»· 38. Στο άρθρο 83 παράγραφος 1, το δεύτερο εδάφιο διαγράφεται.· 39. Το άρθρο 83α τροποποιείται ως εξής: α) Η παράγραφος 2 αντικαθίσταται από το ακόλουθο κείμενο: «Οι οργανισμοί που δεν επιδοτούνται από τον γενικό προϋπολογισμό της Ευρωπαϊκής Ένωσης καταβάλλουν, στον εν λόγω προϋπολογισμό, το πλήρες ποσό των εισφορών που είναι αναγκαίες για τη χρηματοδότηση του συστήματος. Οι οργανισμοί που χρηματοδοτούνται εν μέρει από τον εν λόγω προϋπολογισμό καταβάλλουν το μέρος των εργοδοτικών εισφορών, το οποίο αντιστοιχεί στην αναλογία των εσόδων του οργανισμού χωρίς την επιδότηση από τον γενικό προϋπολογισμό της Ευρωπαϊκής Ένωσης και των συνολικών εσόδων του.»· β) Στην παράγραφο 3, οι λέξεις «το Συμβούλιο» αντικαθίσταται από τις λέξεις «η Επιτροπή»· γ) Η παράγραφος 4 αντικαθίσταται από το ακόλουθο κείμενο: «4. Η Επιτροπή υποβάλλει κάθε έτος επικαιροποιημένη μορφή της αναλογιστικής αποτίμησης, σύμφωνα με το άρθρο 1 παράγραφος 2 του Παραρτήματος XII. Εφόσον αποδεικνύεται η ύπαρξη απόκλισης τουλάχιστον 0,25 τοις εκατό μεταξύ του ποσοστού της τρέχουσας εισφοράς και του ποσοστού που είναι αναγκαίο για τη διατήρηση της αναλογιστικής ισορροπίας, η Επιτροπή αναπροσαρμόζει το ποσοστό, σύμφωνα με τους καθοριζόμενους στο Παράρτημα XII κανόνες.»· δ) Η παράγραφος 5 αντικαθίσταται από το ακόλουθο κείμενο: «5. Για τους σκοπούς των παραγράφων 3 και 4 του παρόντος άρθρου, η Επιτροπή ενεργεί με κατ’ εξουσιοδότηση πράξεις, σύμφωνα με τα άρθρα 110α και 110β, κατόπιν διαβουλεύσεων με την επιτροπή του κανονισμού υπηρεσιακής κατάστασης.»· 40. Ο τίτλος VIII «Ειδικές διατάξεις που εφαρμόζονται στους υπαλλήλους του επιστημονικού και τεχνικού κλάδου της Ένωσης» διαγράφεται· 41. Το άρθρο 110 αντικαθίσταται από το ακόλουθο κείμενο: «Άρθρο 110 1. Οι γενικές διατάξεις για την εφαρμογή του παρόντος κανονισμού υπηρεσιακής κατάστασης εκδίδονται από την αρμόδια για τους διορισμούς αρχή κάθε θεσμικού οργάνου κατόπιν διαβουλεύσεων με την επιτροπή προσωπικού και την επιτροπή κανονισμού υπηρεσιακής κατάστασης. 2. Οι κανόνες εφαρμογής του παρόντος κανονισμού υπηρεσιακής κατάστασης που θεσπίζει η Επιτροπή, συμπεριλαμβανομένων των γενικών εκτελεστικών διατάξεων που αναφέρονται στην παράγραφο 1, εφαρμόζονται κατ’ αναλογία στους οργανισμούς. Προς τον σκοπό αυτό, η Επιτροπή ενημερώνει τους οργανισμούς για κάθε κανόνα εφαρμογής αμέσως μετά τη θέσπισή του. Οι εν λόγω κανόνες εφαρμογής τίθενται σε ισχύ από τους οργανισμούς εννέα μήνες μετά τη θέση τους σε ισχύ στο πλαίσιο της Επιτροπής ή εννέα μήνες μετά την ημερομηνία κατά την οποία η Επιτροπή ενημέρωσε τους οργανισμούς για τη θέσπιση του συγκεκριμένου μέτρου εφαρμογής, εφόσον η ημερομηνία αυτή είναι μεταγενέστερη. Με την επιφύλαξη των ανωτέρω, ένας οργανισμός δύναται επίσης να αποφασίσει ότι οι εν λόγω κανόνες εφαρμογής τίθενται σε ισχύ πριν από την ημερομηνία αυτή. Κατά παρέκκλιση, ένας οργανισμός δύναται, πριν από τη λήξη της εννεάμηνης περιόδου που αναφέρεται ανωτέρω και ύστερα από διαβούλευση με την οικεία επιτροπή προσωπικού, να υποβάλει προς έγκριση στην Επιτροπή κανόνες εφαρμογής διαφορετικούς από τους κανόνες που έχει θεσπίσει η Επιτροπή. Υπό τους ίδιους όρους, ένας οργανισμός δύναται να ζητήσει την έγκριση της Επιτροπής για τη μη εφαρμογή ορισμένων από τους εν λόγω κανόνες εφαρμογής. Στην τελευταία περίπτωση, η Επιτροπή δύναται, αντί να αποδεχθεί ή να απορρίψει το αίτημα, να ζητήσει από τον οργανισμό να της υποβάλει, προκειμένου να λάβει την έγκρισή της, κανόνες εφαρμογής διαφορετικούς από εκείνους που θέσπισε η Επιτροπή. Η εννεάμηνη περίοδος που αναφέρεται στα προηγούμενα εδάφια αναστέλλεται από την ημερομηνία κατά την οποία ο οργανισμός ζητά τη συμφωνία της Επιτροπής έως την ημερομηνία κατά την οποία η Επιτροπή λάβει θέση σχετικά. Ένας οργανισμός μπορεί επίσης, μετά από διαβούλευση με την οικεία επιτροπή προσωπικού, να υποβάλει προς έγκριση στην Επιτροπή κανόνες εφαρμογής που αφορούν άλλα ζητήματα, πέραν των κανόνων εφαρμογής που εξέδωσε η Επιτροπή. Για τους σκοπούς της θέσπισης των κανόνων εφαρμογής, κάθε οργανισμός εκπροσωπείται από το διοικητικό συμβούλιο ή το ισότιμο όργανο που αναφέρεται στην πράξη της Ευρωπαϊκής Ένωσης βάσει της οποίας συνεστήθη ο οργανισμός. 3. Για τους σκοπούς της θέσπισης των κανόνων με συμφωνία μεταξύ των θεσμικών οργάνων, οι οργανισμοί δεν εξομοιώνονται με τα θεσμικά όργανα. Εντούτοις, η Επιτροπή διαβουλεύεται με τους οργανισμούς πριν από τη θέσπιση των κανόνων αυτών. 4. Οι κανόνες εφαρμογής του παρόντα κανονισμού υπηρεσιακής κατάστασης, συμπεριλαμβανομένων των γενικών διατάξεων εφαρμογής που αναφέρονται στην παράγραφο 1, καθώς και οι κανόνες που θεσπίζονται με συμφωνία μεταξύ των αρμοδίων για τους διορισμούς αρχών των θεσμικών οργάνων, τίθενται υπόψη του προσωπικού. 5. Οι διοικητικές υπηρεσίες των θεσμικών οργάνων και των οργανισμών διαβουλεύονται τακτικά μεταξύ τους σχετικά με την εφαρμογή του παρόντος κανονισμού υπηρεσιακής κατάστασης. Κατά τις διαβουλεύσεις αυτές, οι οργανισμοί έχουν κοινή εκπροσώπηση, σύμφωνα με τους κανόνες που καθορίζονται με συμφωνία μεταξύ τους. 6. Το Δικαστήριο της Ευρωπαϊκής Ένωσης τηρεί μητρώο των κανόνων που θεσπίζονται από την αρμόδια για τους διορισμούς αρχή κάθε θεσμικού οργάνου για να θέσει σε εφαρμογή τον παρόντα κανονισμό υπηρεσιακής κατάστασης, καθώς και των κανόνων που θεσπίζουν οι οργανισμοί στον βαθμό που παρεκκλίνουν από τους κανόνες που θεσπίζει η Επιτροπή, σύμφωνα με τη διαδικασία που προβλέπεται στην παράγραφο 2. Τα θεσμικά όργανα και οι οργανισμοί διαθέτουν άμεση πρόσβαση στο μητρώο αυτό και έχουν πλήρως το δικαίωμα να τροποποιούν τους οικείους κανόνες. Η Επιτροπή υποβάλλει ανά τριετία στο Ευρωπαϊκό Κοινοβούλιο και το Συμβούλιο έκθεση σχετικά με τους κανόνες που θέσπισε κάθε θεσμικό όργανο για να θέσει σε εφαρμογή τον παρόντα κανονισμό υπηρεσιακής κατάστασης. 42. Μετά το άρθρο 110, παρεμβάλλονται τα ακόλουθα άρθρα: «Άρθρο 110a Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα µε το άρθρο 110β σχετικά με ορισμένες πτυχές των συνθηκών εργασίας και με ορισμένες πτυχές της εφαρμογής των κανόνων σχετικά με τις αποδοχές και με τις επιστροφές εξόδων. Άρθρο 110β 1. Η εξουσία έκδοσης πράξεων κατ’ εξουσιοδότηση ανατίθεται στην Επιτροπή με την επιφύλαξη των όρων που προβλέπει το παρόν άρθρο. 2. Η εξουσία που αναφέρεται στα άρθρα 56α, 56β, 56γ, 83α του κανονισμού υπηρεσιακής κατάστασης, στο άρθρο 13 του παραρτήματος VII, στο άρθρο 13 του παραρτήματος X και στο άρθρο 12 του παραρτήματος XII του κανονισμού υπηρεσιακής κατάστασης, καθώς και στα άρθρα 28α και 96 του καθεστώτος που εφαρμόζεται στο λοιπό προσωπικό, ανατίθεται στην Επιτροπή για αόριστη χρονική περίοδο από την 1η Ιανουαρίου 2013. Η εξουσία που αναφέρεται στα άρθρα 9 και 10 του παραρτήματος XI ανατίθεται στην Επιτροπή για περίοδο δέκα ετών από την 1η Ιανουαρίου 2013. 3. Η ανατιθέμενη εξουσία που αναφέρεται στα άρθρα 56α, 56β, 56γ, 83α του κανονισμού υπηρεσιακής κατάστασης, στο άρθρο 13 του παραρτήματος VII, στο άρθρο 13 του παραρτήματος X, στα άρθρα 9 και 10 του παραρτήματος XI και στο άρθρο 12 του παραρτήματος XII του κανονισμού υπηρεσιακής κατάστασης, καθώς και στα άρθρα 28α και 96 του καθεστώτος που εφαρμόζεται στο λοιπό προσωπικό, μπορεί να ανακληθεί οποτεδήποτε από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την ανάθεση εξουσίας που ορίζεται στη συγκεκριμένη απόφαση. Η ανάκληση τίθεται σε ισχύ την επομένη της δημοσίευσης της σχετικής απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν επηρεάζει το κύρος των κατ’ εξουσιοδότηση πράξεων που ήδη ισχύουν. 4. Μόλις η Επιτροπή εκδώσει μια κατ’ εξουσιοδότηση πράξη, την κοινοποιεί ταυτόχρονα στο Ευρωπαϊκό Κοινοβούλιο και το Συμβούλιο. 5. Μια κατ’ εξουσιοδότηση πράξη η οποία εκδίδεται δυνάμει των άρθρων 56α, 56β, 56γ, 83α του κανονισμού υπηρεσιακής κατάστασης και του άρθρου 13 του παραρτήματος VII, του άρθρου 13 του παραρτήματος X, των άρθρων 9 και 10 του παραρτήματος XI και του άρθρου 12 του παραρτήματος XII του κανονισμού υπηρεσιακής κατάστασης, καθώς και των άρθρων 28α και 96 του καθεστώτος που εφαρμόζεται στο λοιπό προσωπικό, τίθεται σε ισχύ μόνον εφόσον το Ευρωπαϊκό Κοινοβούλιο ή το Συμβούλιο δεν εκφράσει αντιρρήσεις εντός προθεσμίας δύο μηνών από την κοινοποίηση της πράξης αυτής στο Ευρωπαϊκό Κοινοβούλιο και το Συμβούλιο ή εάν, πριν από την εκπνοή της προθεσμίας αυτής, τόσο το Ευρωπαϊκό Κοινοβούλιο όσο και το Συμβούλιο ενημερώσουν την Επιτροπή ότι δεν θα εκφράσουν αντιρρήσεις. Η ανωτέρω προθεσμία παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου.». 43. Το παράρτημα Ι τροποποιείται ως εξής: α) Το τμήμα Α αντικαθίσταται ως εξής: Α. Θέσεις-τύποι σε καθεμία από τις ομάδες καθηκόντων που αναφέρονται στο άρθρο 5, παράγραφος 4 1. Ομάδα καθηκόντων AD Γενικός διευθυντής || AD 16 Γενικός διευθυντής Διευθυντής || AD 15 Διευθυντής Υπάλληλος διοικήσεως που εργάζεται π.χ. ως: Προϊστάμενος μονάδας/ Σύμβουλος γλωσσικός εμπειρογνώμων· οικονομικός εμπειρογνώμων· νομικός εμπειρογνώμων· εμπειρογνώμων ιατρός σύμβουλος· εμπειρογνώμων κτηνίατρος· επιστημονικός εμπειρογνώμων· εμπειρογνώμων ερευνητής· δημοσιονομικός εμπειρογνώμων, εμπειρογνώμων λογιστικού ελέγχου || AD 14 Υπάλληλος διοικήσεως που εργάζεται π.χ. ως: Προϊστάμενος μονάδας/ Σύμβουλος/ γλωσσικός εμπειρογνώμων· οικονομικός εμπειρογνώμων· νομικός εμπειρογνώμων· εμπειρογνώμων ιατρός σύμβουλος· εμπειρογνώμων κτηνίατρος· επιστημονικός εμπειρογνώμων· εμπειρογνώμων ερευνητής· δημοσιονομικός εμπειρογνώμων, εμπειρογνώμων λογιστικού ελέγχου || AD 13 Υπάλληλος διοικήσεως που εργάζεται π.χ. ως: Προϊστάμενος μονάδας/ κύριος μεταφραστής, κύριος διερμηνέας, κύριος οικονομολόγος· κύριος νομικός σύμβουλος· κύριος ιατρός σύμβουλος· κύριος επιθεωρητής κτηνίατρος· κύριος επιστημονικός υπάλληλος· κύριος ερευνητής· κύριος δημοσιονομικός διαχειριστής, κύριος δημοσιονομικός ελεγκτής || AD 12 Υπάλληλος διοικήσεως που εργάζεται π.χ. ως: Προϊστάμενος μονάδας/ κύριος μεταφραστής, κύριος διερμηνέας, κύριος οικονομολόγος· κύριος νομικός σύμβουλος· κύριος ιατρός σύμβουλος· κύριος επιθεωρητής κτηνίατρος· κύριος επιστημονικός υπάλληλος· κύριος ερευνητής· κύριος δημοσιονομικός διαχειριστής, κύριος δημοσιονομικός ελεγκτής || AD 11 Υπάλληλος διοικήσεως που εργάζεται π.χ. ως: Προϊστάμενος μονάδας/ ανώτερος μεταφραστής· ανώτερος διερμηνέας· ανώτερος οικονομολόγος· ανώτερος νομικός σύμβουλος· ανώτερος ιατρός σύμβουλος· ανώτερος επιθεωρητής κτηνίατρος· ανώτερος επιστημονικός υπάλληλος· ανώτερος ερευνητής· ανώτερος δημοσιονομικός διαχειριστής, ανώτερος δημοσιονομικός ελεγκτής || AD 10 Υπάλληλος διοικήσεως που εργάζεται π.χ. ως: Προϊστάμενος μονάδας/ ανώτερος μεταφραστής· ανώτερος διερμηνέας· ανώτερος οικονομολόγος· ανώτερος νομικός σύμβουλος· ανώτερος ιατρός σύμβουλος· ανώτερος επιθεωρητής κτηνίατρος· ανώτερος επιστημονικός υπάλληλος· ανώτερος ερευνητής· ανώτερος δημοσιονομικός διαχειριστής, ανώτερος δημοσιονομικός ελεγκτής || AD 9 Υπάλληλος διοικήσεως που εργάζεται π.χ. ως: Μεταφραστής· διερμηνέας· οικονομολόγος· νομικός σύμβουλος· ιατρός σύμβουλος· επιθεωρητής κτηνίατρος· επιστημονικός υπάλληλος· ερευνητής· δημοσιονομικός διαχειριστής, δημοσιονομικός ελεγκτής || AD 8 Υπάλληλος διοικήσεως που εργάζεται π.χ. ως: Μεταφραστής· διερμηνέας· οικονομολόγος· νομικός σύμβουλος· ιατρός σύμβουλος· επιθεωρητής κτηνίατρος· επιστημονικός υπάλληλος· ερευνητής· δημοσιονομικός διαχειριστής, δημοσιονομικός ελεγκτής || AD 7 Υπάλληλος διοικήσεως που εργάζεται π.χ. ως: Κατώτερος μεταφραστής· κατώτερος διερμηνέας· κατώτερος οικονομολόγος· κατώτερος νομικός σύμβουλος· κατώτερος ιατρός σύμβουλος· κατώτερος επιθεωρητής κτηνίατρος· κατώτερος επιστημονικός υπάλληλος· κατώτερος ερευνητής· κατώτερος δημοσιονομικός διαχειριστής, κατώτερος δημοσιονομικός ελεγκτής || AD 6 Υπάλληλος διοικήσεως που εργάζεται π.χ. ως: Κατώτερος μεταφραστής· κατώτερος διερμηνέας· κατώτερος οικονομολόγος· κατώτερος νομικός σύμβουλος· κατώτερος ιατρός σύμβουλος· κατώτερος επιθεωρητής κτηνίατρος· κατώτερος επιστημονικός υπάλληλος· κατώτερος ερευνητής· κατώτερος δημοσιονομικός διαχειριστής, κατώτερος δημοσιονομικός ελεγκτής || AD 5 2. Ομάδα καθηκόντων AST Ανώτερος βοηθός υπάλληλος[2] Εκτέλεση διοικητικών, τεχνικών ή εκπαιδευτικών δραστηριοτήτων για τις οποίες απαιτείται υψηλός βαθμός αυτονομίας και ανάληψη σημαντικών αρμοδιοτήτων διαχείρισης προσωπικού, εκτέλεσης του προϋπολογισμού ή άλλου πολιτικού συντονισμού || AST 10 – AST 11 Βοηθός υπάλληλος[3] Εκτέλεση διοικητικών, τεχνικών ή εκπαιδευτικών δραστηριοτήτων για τις οποίες απαιτείται ορισμένος βαθμός αυτονομίας, ιδίως όσον αφορά την εφαρμογή των κανόνων και κανονισμών ή γενικών οδηγιών ή ως προσωπικός βοηθός μέλους του οργάνου, προϊσταμένου ιδιαίτερου γραφείου μέλους ή (αναπληρωτή) γενικού διευθυντή ή ισότιμου ανώτερου διοικητικού στελέχους || AST 1 – AST 9 3. Ομάδα καθηκόντων AST/SC Γραμματέας/Bοηθός γραφείου Εκτέλεση εργασιών γραφείου ή γραμματείας, διαχείριση γραφείου και άλλα παρεμφερή καθήκοντα που απαιτούν έναν ορισμένο βαθμό αυτονομίας[4] || SC 1 – SC 6 α) Το τμήμα B τροποποιείται ως εξής: i) Mετά τον τίτλο, παρεμβάλλονται τα εξής: «1. Ποσοστά πολλαπλασιασμού για τον καθορισμό της ισοδυναμίας των μέσων σταδιοδρομιών στις ομάδες καθηκόντων AST και AD:»· ii) Στο σημείο 1, το ποσοστό «20%» που καθορίζεται στον πίνακα για τον βαθμό 9 της κατηγορίας καθηκόντων AST αντικαθίσταται με το ποσοστό «8%»· iii) Προστίθεται το ακόλουθο κείμενο: «2. Ποσοστά πολλαπλασιασμού για τον καθορισμό της ισοδυναμίας των μέσων σταδιοδρομιών στην ομάδα καθηκόντων AST/SC: || Βαθμός || Γραμματείς/Bοηθοί γραφείου || SC 6 || - || SC 5 || 12% || SC 4 || 15% || SC 3 || 17% || SC 2 || 20% || SC 1 || 25% 44. Το παράρτημα II τροποποιείται ως εξής: α) Στο άρθρο 1 πρώτο εδάφιο δεύτερη περίοδο, οι λέξεις «το όργανο»/«του οργάνου» αντικαθίστανται από τις λέξεις «η αρμόδια για τους διορισμούς αρχή κάθε θεσμικού οργάνου»/«της αρμόδιας για τους διορισμούς αρχή κάθε θεσμικού οργάνου»· β) Στο άρθρο 1 δεύτερο εδάφιο δεύτερη περίοδο, οι λέξεις «του οργάνου» αντικαθίστανται από τις λέξεις «της αρμόδιας για τους διορισμούς αρχής κάθε θεσμικού οργάνου»· γ) Στο άρθρο 1 τέταρτο εδάφιο, οι λέξεις «και των δύο ομάδων καθηκόντων», αντικαθίστανται από τις λέξεις «και των τριών ομάδων καθηκόντων»· δ) Στο άρθρο 2 δεύτερο εδάφιο πρώτη περίπτωση, διαγράφονται οι λέξεις «τρίτη παράγραφος»· 45. Το άρθρο μόνο του παραρτήματος IV τροποποιείται ως εξής: α) Στην παράγραφο 1 δεύτερο εδάφιο και στην παράγραφο 4 τέταρτο εδάφιο, ο αριθμός «63» αντικαθίσταται από τον αριθμό «65»· β) Στην παράγραφο 1, διαγράφεται το τρίτο εδάφιο. 46. Στο παράρτημα IVα άρθρο 4 πρώτο εδάφιο, οι λέξεις «υπάλληλοι ηλικίας άνω των 55 ετών, στους οποίους έχει χορηγηθεί άδεια να εργάζονται με μειωμένο ωράριο για να προετοιμάσουν τη συνταξιοδότησή τους» αντικαθίστανται από τις λέξεις «οι υπάλληλοι οι οποίοι εξουσιοδοτούνται, σύμφωνα με το άρθρο 55α παράγραφος 2 στοιχείο ε) του κανονισμού υπηρεσιακής κατάστασης, να εργάζονται με μειωμένο ωράριο»· 47. Στο παράρτημα V, το άρθρο 7 αντικαθίσταται από το ακόλουθο κείμενο: «Άρθρο 7 Η ετήσια άδεια των υπαλλήλων που δικαιούνται επιδόματος αποδημίας ή εκπατρισμού προσαυξάνεται κατά ημέρες οδοιπορικής άδειας οι οποίες υπολογίζονται με βάση τη γεωγραφική απόσταση μεταξύ του τόπου υπηρεσίας και του τόπου καταγωγής, ως εξής: – από 250 έως και 600 χιλιόμετρα: μία ημέρα οδοιπορικής άδειας, – από 601 έως και 1 200 χιλιόμετρα: δύο ημέρες οδοιπορικής άδειας, – πέραν των 1 200 χιλιομέτρων: τρεις ημέρες οδοιπορικής άδειας. Οι προηγούμενες διατάξεις εφαρμόζονται στους υπαλλήλους που υπηρετούν σε τόπο ευρισκόμενο στην επικράτεια των κρατών μελών. Εάν είναι τοποθετημένοι εκτός της επικράτειας αυτής, η οδοιπορική άδεια καθορίζεται με ειδική απόφαση, λαμβανομένων υπόψη των ιδιαίτερων αναγκών. Στην περίπτωση ειδικών αδειών, οι οποίες προβλέπονται στο τμήμα 2 ανωτέρω, ορίζονται ενδεχομένως ημέρες οδοιπορικής άδειας με ειδική απόφαση, λαμβανομένων υπόψη των ιδιαίτερων αναγκών.»· 48. Το παράρτημα VI τροποποιείται ως εξής: α) Η εισαγωγική περίοδος του άρθρου 1 αντικαθίσταται από το ακόλουθο κείμενο: «Εντός των ορίων που καθορίζονται στο άρθρο 56 του κανονισμού υπηρεσιακής κατάστασης, οι υπερωρίες που πραγματοποιούνται από τους υπαλλήλους των βαθμών SC 1 έως SC 6 ή των βαθμών AST 1 έως AST 4 παρέχουν δικαίωμα συμψηφισμού ή αμοιβής ως εξής:»· β) Το άρθρο 3 αντικαθίσταται από το ακόλουθο κείμενο: «Κατά παρέκκλιση των προηγούμενων διατάξεων του παρόντος παραρτήματος, οι υπερωρίες που πραγματοποιούνται από ορισμένες ομάδες υπαλλήλων των βαθμών SC 1 έως SC 6 και των βαθμών AST 1 έως AST 4, οι οποίοι εργάζονται υπό ειδικές συνθήκες, δύνανται να λάβουν κατ’ αποκοπή αποζημίωση, της οποίας το ποσό και οι τρόποι χορήγησης καθορίζονται από την αρμόδια για τους διορισμούς αρχή, κατόπιν διαβουλεύσεως με την επιτροπή ίσης εκπροσώπησης. 49. Το παράρτημα VII τροποποιείται ως εξής: α) Στο άρθρο 1 παράγραφος 3, οι λέξεις «με βαθμό 3» αντικαθίστανται από τις λέξεις «με βαθμό AST 3»· β) Το άρθρο 7 αντικαθίσταται από το ακόλουθο κείμενο: «1. Ο υπάλληλος δικαιούται κατ’ αποκοπή αποζημίωσης η οποία αντιστοιχεί στα έξοδα ταξιδίου για αυτόν τον ίδιο, τον/την σύζυγό του και τα συντηρούμενα και πράγματι συγκατοικούντα με αυτόν πρόσωπα: α) κατά την ανάληψη καθηκόντων, από τον τόπο πρόσληψης στον τόπο υπηρεσίας· β) κατά την οριστική λήξη των καθηκόντων κατά την έννοια του άρθρου 47 του κανονισμού υπηρεσιακής κατάστασης, από τον τόπο υπηρεσίας στον τόπο καταγωγής όπως ορίζεται στην παράγραφο 3 κατωτέρω· γ) για κάθε μετάθεση που συνεπάγεται μεταβολή του τόπου υπηρεσίας. Σε περίπτωση θανάτου υπαλλήλου, ο/η επιζών/-ούσα σύζυγος και τα συντηρούμενα πρόσωπα δικαιούνται της κατ’ αποκοπή πληρωμής υπό τους ίδιους όρους. Τα έξοδα ταξιδίου των τέκνων ηλικίας κάτω των 2 ετών καθ’ όλο το ημερολογιακό έτος, δεν επιστρέφονται. 2. Η κατ’ αποκοπή πληρωμή πραγματοποιείται βάσει αποζημίωσης που υπολογίζεται ανά χιλιόμετρο της γεωγραφικής απόστασης μεταξύ των τόπων που αναφέρονται στην παράγραφο 1. Η χιλιομετρική αποζημίωση ανέρχεται σε: 0 ευρώ ανά χλμ. για το τμήμα της απόστασης μεταξύ || 0 και 200 χιλιομέτρων 0,1895 ευρώ ανά χλμ. για το τμήμα της απόστασης μεταξύ || 201 και 1 000 χιλιομέτρων 0,3158 ευρώ ανά χλμ. για το τμήμα της απόστασης από || 1 001 και 2 000 χιλιομέτρων 0,1895 ευρώ ανά χλμ. για το τμήμα της απόστασης μεταξύ || 2 001 και 3 000 χιλιομέτρων 0,0631 ευρώ ανά χλμ. για το τμήμα της απόστασης μεταξύ || 3 001 και 4 000 χιλιομέτρων 0,0305 ευρώ ανά χλμ. για το τμήμα της απόστασης μεταξύ || 4 001 και 10 000 χιλιομέτρων 0 ευρώ ανά χλμ. για απόσταση άνω των || 10 000 χιλιομέτρων Στην ανωτέρω χιλιομετρική αποζημίωση προστίθεται κατ’ αποκοπή συμπληρωματικό ποσό: – 94,74 ευρώ εάν η γεωγραφική απόσταση μεταξύ των τόπων που αναφέρονται στην παράγραφο 1 είναι από 600 έως 1 200 χλμ., – 189,46 ευρώ εάν η γεωγραφική απόσταση μεταξύ των τόπων που αναφέρονται στην παράγραφο 1 υπερβαίνει τα 1 200 χλμ. Η ως άνω χιλιομετρική αποζημίωση και τα κατ’ αποκοπή συμπληρωματικά ποσά αναπροσαρμόζονται κάθε χρόνο στην ίδια αναλογία με τις αποδοχές. 2α. Κατά παρέκκλιση της παραγράφου 2, η επιστροφή των εξόδων ταξιδίου που αφορούν είτε μετάθεση από τόπο υπηρεσίας εντός των εδαφών των κρατών μελών της Ευρωπαϊκής Ένωσης σε τόπο υπηρεσίας εκτός των εν λόγω εδαφών είτε μετάθεση μεταξύ τόπων απασχόλησης εκτός των εν λόγω εδαφών, γίνεται υπό τη μορφή πληρωμής κατ’ αποκοπή ποσού βάσει της τιμής αεροπορικού εισιτηρίου στην αμέσως ανώτερη από την οικονομική θέση. 3. Ο τόπος καταγωγής του υπαλλήλου καθορίζεται κατά την ανάληψη των καθηκόντων του, αφού ληφθεί καταρχήν υπόψη ο τόπος πρόσληψής του ή, κατόπιν ρητού και αιτιολογημένου αιτήματός του, ο τόπος όπου ευρίσκεται το κέντρο των συμφερόντων του. Ο τόπος καταγωγής ο οποίος καθορίζεται κατά τον τρόπο αυτόν δύναται, με ειδική απόφαση της αρμόδιας για τους διορισμούς αρχής, να μεταβληθεί ενόσω ο υπάλληλος βρίσκεται εν ενεργεία ή επ’ ευκαιρία της αποχώρησής του από την υπηρεσία. Ωστόσο, ενόσω βρίσκεται εν ενεργεία, η απόφαση αυτή λαμβάνεται μόνο κατ’ εξαίρεση και αφού ο υπάλληλος προσκομίσει τα κατάλληλα δικαιολογητικά στοιχεία. Η μεταβολή αυτή, ωστόσο, δεν είναι δυνατό να οδηγήσει στην αναγνώριση ως κέντρου των συμφερόντων ενός τόπου που ευρίσκεται εκτός των εδαφών των κρατών μελών της Ευρωπαϊκής Ένωσης και των χωρών και εδαφών που απαριθμούνται στο παράρτημα II της Συνθήκης για τη λειτουργία της Ευρωπαϊκής Ένωσης και των εδαφών των κρατών μελών της Ευρωπαϊκής Ζώνης Ελεύθερων Συναλλαγών.»· γ) Το άρθρο 8 αντικαθίσταται από το ακόλουθο κείμενο: «Άρθρο 8 «1. Ο υπάλληλος που δικαιούται επιδόματος αποδημίας ή εκπατρισμού δικαιούται, εντός των ορίων που καθορίζονται στην παράγραφο 2, κάθε ημερολογιακό έτος, κατ’ αποκοπή αποζημίωσης η οποία αντιστοιχεί στα έξοδα ταξιδίου από τον τόπο υπηρεσίας στον τόπο καταγωγής, όπως ορίζεται στο άρθρο 7, για τον ίδιο και, εάν δικαιούται επιδόματος στέγης, για τον ή τη σύζυγό του και τα συντηρούμενα από αυτόν πρόσωπα κατά την έννοια του άρθρου 2. Όταν αμφότεροι οι σύζυγοι είναι υπάλληλοι της Ευρωπαϊκής Ένωσης, καθένας δικαιούται, για τον εαυτό του και για τα συντηρούμενα από αυτόν πρόσωπα, της κατ’ αποκοπή πληρωμής των εξόδων ταξιδίου, σύμφωνα με τις ανωτέρω διατάξεις· για κάθε συντηρούμενο πρόσωπο γεννάται δικαίωμα μίας και μόνον πληρωμής. Όσον αφορά τα συντηρούμενα τέκνα, η πληρωμή καθορίζεται σύμφωνα με την αίτηση του ή της συζύγου, βάσει του τόπου καταγωγής του ενός ή του άλλου συζύγου. Εάν ο υπάλληλος τελέσει γάμο στη διάρκεια του τρέχοντος έτους και, ως εκ τούτου, αποκτήσει το δικαίωμα επιδόματος στέγης, τα οφειλόμενα για τον/την σύζυγο έξοδα ταξιδίου υπολογίζονται κατ’ αναλογία του χρονικού διαστήματος από την ημερομηνία τελέσεως του γάμου μέχρι το τέλος του έτους. Ενδεχόμενη μεταβολή στη βάση υπολογισμού η οποία απορρέει από αλλαγή της οικογενειακής κατάστασης και επέρχεται μετά την ημερομηνία καταβολής των εν λόγω ποσών, δεν δημιουργεί υποχρέωση για τον ενδιαφερόμενο υπάλληλο να επιστρέψει τα ποσά που εισέπραξε. Τα έξοδα ταξιδίου των τέκνων ηλικίας κάτω των δύο ετών καθ’ όλο το ημερολογιακό έτος, δεν επιστρέφονται. 2. Η κατ’ αποκοπή πληρωμή πραγματοποιείται βάσει αποζημιώσεως που υπολογίζεται ανά χιλιόμετρο της γεωγραφικής απόστασης μεταξύ του τόπου υπηρεσίας του υπαλλήλου και του τόπου καταγωγής του. Όταν ο τόπος καταγωγής, όπως ορίζεται στο άρθρο 7, βρίσκεται εκτός του εδάφους των κρατών μελών της Ένωσης, καθώς και εκτός των χωρών και εδαφών που απαριθμούνται στο παράρτημα ΙΙ της Συνθήκης για τη λειτουργία της Ευρωπαϊκής Ένωσης και των εδαφών των κρατών μελών της Ευρωπαϊκής Ζώνης Ελεύθερων Συναλλαγών, η κατ’ αποκοπή πληρωμή πραγματοποιείται βάσει αποζημιώσεως που υπολογίζεται ανά χιλιόμετρο της γεωγραφικής απόστασης μεταξύ του τόπου υπηρεσίας του υπαλλήλου και της πρωτεύουσας του κράτους μέλους του οποίου έχει την ιθαγένεια. Οι υπάλληλοι των οποίων ο τόπος καταγωγής ευρίσκεται εκτός του εδάφους των κρατών μελών της Ευρωπαϊκής Ένωσης, καθώς και εκτός των χωρών και εδαφών που απαριθμούνται στο παράρτημα ΙΙ της Συνθήκης για τη λειτουργία της Ευρωπαϊκής Ένωσης και του εδάφους των κρατών μελών της Ευρωπαϊκής Ζώνης Ελεύθερων Συναλλαγών και οι οποίοι δεν είναι υπήκοοι ενός από τα κράτη μέλη, δεν δικαιούνται της κατ’ αποκοπή πληρωμής. Η χιλιομετρική αποζημίωση ανέρχεται σε: 0 ευρώ ανά χλμ. για το τμήμα απόστασης μεταξύ || 0 και 200 χιλιομέτρων 0,3790 ευρώ ανά χλμ. για το τμήμα απόστασης μεταξύ || 201 και 1 000 χιλιομέτρων 0,6316 ευρώ ανά χλμ. για το τμήμα απόστασης μεταξύ || 1 001 και 2 000 χιλιομέτρων 0,3790 ευρώ ανά χλμ. για το τμήμα απόστασης μεταξύ || 2 001 και 3 000 χιλιομέτρων 0,1262 ευρώ ανά χλμ. για το τμήμα απόστασης μεταξύ || 3 001 και 4 000 χιλιομέτρων 0,0609 ευρώ ανά χλμ. για το τμήμα απόστασης μεταξύ || 4 001 και 10 000 χιλιομέτρων 0 ευρώ ανά χλμ. για απόσταση άνω των || 10 000 χιλιομέτρων Στην ανωτέρω χιλιομετρική αποζημίωση προστίθεται ένα κατ’ αποκοπή συμπληρωματικό ποσό: – 189,48 ευρώ, αν η γεωγραφική απόσταση μεταξύ του τόπου υπηρεσίας και του τόπου καταγωγής είναι μεταξύ 600 χιλιομέτρων και 1 200 χιλιομέτρων, – 378,93 ευρώ, αν η γεωγραφική απόσταση μεταξύ του τόπου υπηρεσίας και του τόπου καταγωγής είναι μεγαλύτερη από 1 200 χιλιόμετρα. Η ως άνω χιλιομετρική αποζημίωση και τα κατ’ αποκοπή συμπληρωματικά ποσά επικαιροποιούνται κάθε έτος στην ίδια αναλογία με τις αποδοχές. 3. Ο υπάλληλος που κατά τη διάρκεια ενός ημερολογιακού έτους παύει να ασκεί τα καθήκοντά του για άλλη αιτία εκτός του θανάτου ή που λαμβάνει άδεια για προσωπικούς λόγους για ένα μέρος του χρόνου και εφόσον ο χρόνος ενεργού υπηρεσίας του κατά τη διάρκεια του εν λόγω έτους σε όργανο της Ευρωπαϊκής Ένωσης είναι κατώτερος των εννέα μηνών, δικαιούται μέρος μόνο του κατ’ αποκοπή ποσού που προβλέπεται στις παραγράφους 1 και 2, το οποίο υπολογίζεται κατ' αναλογία προς το χρόνο ενεργού υπηρεσίας. 4. Οι προηγούμενες διατάξεις εφαρμόζονται στους υπαλλήλους που υπηρετούν σε τόπο ευρισκόμενο στην επικράτεια των κρατών μελών. Ο υπάλληλος του οποίου ο τόπος υπηρεσίας ευρίσκεται εκτός της επικράτειας των κρατών μελών δικαιούται, για τον ίδιο και, αν δικαιούται επίδομα στέγης, για τον ή την σύζυγό της/του και τα συντηρούμενα από αυτόν πρόσωπα κατά την έννοια του άρθρου 2, κάθε ημερολογιακό έτος, να του επιστρέφονται τα έξοδα ταξιδίου προς τον τόπο καταγωγής του ή να του επιστρέφονται τα έξοδα ταξιδίου προς άλλον προορισμό, εντός των ορίων των εξόδων ταξιδίου μέχρι τον τόπο καταγωγής του. Πάντως, αν ο/η σύζυγος και τα αναφερόμενα στο άρθρο 2 παράγραφος 2 πρόσωπα, δεν διαμένουν με τον υπάλληλο στον τόπο υπηρεσίας του, τότε αυτά δικαιούνται, κάθε ημερολογιακό έτος, επιστροφή των εξόδων ταξιδίου από τον τόπο καταγωγής στον τόπο υπηρεσίας ή επιστροφή των εξόδων ταξιδίου μέχρι άλλον προορισμό, εντός των ορίων των εξόδων ταξιδίου από τον τόπο καταγωγής στον τόπο υπηρεσίας. Η επιστροφή αυτών των εξόδων ταξιδίου γίνεται υπό τη μορφή πληρωμής κατ' αποκοπή ποσού βάσει της τιμής αεροπορικού εισιτηρίου στην αμέσως ανώτερη από την οικονομική θέση.». δ) Το άρθρο 9 αντικαθίσταται από το ακόλουθο κείμενο: «Άρθρο 9 1. Τα έξοδα που πραγματοποιούνται για τη μετακόμιση της οικοσκευής και των προσωπικών ειδών, συμπεριλαμβανομένων και των εξόδων ασφαλίσεως για την κάλυψη των απλών κινδύνων (διάρρηξης, κλοπής, πυρκαγιάς) επιστρέφονται, εντός των ανωτάτων ορίων κόστους και εφόσον δεν έχουν επιστραφεί από άλλη πηγή, στους υπαλλήλους που υποχρεώνονται να αλλάξουν τόπο κατοικίας για να συμμορφωθούν προς το άρθρο 20 του κανονισμού υπηρεσιακής κατάστασης, κατά την ανάληψη των καθηκόντων τους ή σε περίπτωση μεταγενέστερης αλλαγής τόπου υπηρεσίας ενώ είναι εν ενεργεία. Τα ανώτατα όρια λαμβάνουν υπόψη την οικογενειακή κατάσταση του υπαλλήλου τη στιγμή της μετακόμισης, καθώς και το μέσο κόστος μετακόμισης και τη σχετική ασφάλιση. Η αρμόδια για τους διορισμούς αρχή κάθε θεσμικού οργάνου εκδίδει γενικές εκτελεστικές διατάξεις για την εφαρμογή της παρούσας παραγράφου. 2. Κατά τη λήξη των καθηκόντων ή σε περίπτωση θανάτου υπαλλήλου, τα επιστρεφόμενα έξοδα μετακομίσεως από τον τόπο υπηρεσίας στον τόπο καταγωγής υπολογίζονται εντός των ορίων που καθορίζονται στην παράγραφο 1. Αν ο αποβιώσας υπάλληλος ήταν άγαμος, τα έξοδα αυτά επιστρέφονται στους εξ αυτού έλκοντες δικαιώματα. 3. Ο μόνιμος υπάλληλος οφείλει να πραγματοποιεί τη μετακόμιση εντός του επομένου έτους μετά την παρέλευση της περιόδου δοκιμασίας. Σε περίπτωση οριστικής λήξεως των καθηκόντων, η μετακόμιση πρέπει να πραγματοποιείται εντός προθεσμίας 3 ετών που προβλέπεται στο άρθρο 6 παράγραφος 4 δεύτερο εδάφιο. Μετακομίσεις που πραγματοποιούνται μετά τη λήξη των ανωτέρω προθεσμιών επιστρέφονται μόνο κατ' εξαίρεση και κατόπιν ειδικής αποφάσεως της αρμοδίας για τους διορισμούς αρχής.». ε) Το άρθρο 13 τροποποιείται ως εξής: i) η παράγραφος 3 αντικαθίσταται από το ακόλουθο κείμενο: «3. Η Επιτροπή αναθεωρεί κάθε δύο έτη τα ποσοστά που αναφέρονται στην παράγραφο 2 στοιχείο α). Η αναθεώρηση πραγματοποιείται με βάση έκθεση σχετικά με τις τιμές των ξενοδοχείων, εστιατορίων και υπηρεσιών τροφοδοσίας και πρέπει να βασίζεται στους δείκτες για την εξέλιξη των εν λόγω τιμών. Για τους σκοπούς της αναθεώρησης αυτής, η Επιτροπή ενεργεί με κατ’ εξουσιοδότηση πράξη, σύμφωνα με τα άρθρα 110α και 110β του κανονισμού υπηρεσιακής κατάστασης.». ii) Προστίθεται η ακόλουθη παράγραφος 4: «4. Κατά παρέκκλιση της παραγράφου 1, οι δαπάνες στέγασης στις οποίες έχουν υποβληθεί οι υπάλληλοι για αποστολές στους κύριους τόπους εργασίας του οργάνου τους, όπως αναφέρονται στο Πρωτόκολλο αριθ. 6 της Συνθήκης, μπορούν να επιστραφούν βάσει ενός κατ’ αποκοπή ποσού που δεν υπερβαίνει το ανώτατο ποσό που έχει καθοριστεί για τα σχετικά κράτη μέλη.». στ) Στο άρθρο 13α, οι λέξεις «τα διάφορα όργανα» αντικαθίστανται από «τις αρμόδιες για τους διορισμούς αρχές των διαφόρων θεσμικών οργάνων». ζ) Το άρθρο 17 τροποποιείται ως εξής: i) στην παράγραφο 1, οι λέξεις «στον τόπο» αντικαθίστανται από «σε τράπεζα εντός της Ευρωπαϊκής Ένωσης»· ii) στην παράγραφο 2, το πρώτο εδάφιο αντικαθίσταται από το ακόλουθο κείμενο: «Υπό τους όρους που καθορίζονται με ρύθμιση εκδιδόμενη από τις αρμόδιες για τους διορισμούς αρχές κάθε θεσμικού οργάνου κοινή συναινέσει και κατόπιν διαβουλεύσεως με την επιτροπή κανονισμού υπηρεσιακής κατάστασης, ο υπάλληλος δύναται να υποβάλει αίτηση για την τακτική μεταφορά μέρους των αποδοχών του.». iii) Στην παράγραφο 3 πρώτη περίοδο, μετά τη λέξη «γίνονται» παρεμβάλλονται οι λέξεις «στο νόμισμα του οικείου κράτους μέλους». iv) Στην παράγραφο 4 πρώτη περίοδο, μετά τις λέξεις «προς άλλο κράτος μέλος» παρεμβάλλονται οι λέξεις «σε τοπικό νόμισμα». 50. Το παράρτημα VIII τροποποιείται ως εξής: α) Στο άρθρο 5, ο αριθμός «63» αντικαθίσταται από τον αριθμό «65». β) Στο άρθρο 6, οι λέξεις «στο πρώτο κλιμάκιο του βαθμού 1» αντικαθίστανται από «στο πρώτο κλιμάκιο του βαθμού AST 1». γ) Το άρθρο 9 τροποποιείται ως εξής: i) Ο αριθμός «63» αντικαθίσταται από τον αριθμό «65». ii) Στην παράγραφο 1 στοιχείο β), ο αριθμός «55» αντικαθίσταται από τον αριθμό «58». iii) Η παράγραφος 2 αντικαθίσταται από το ακόλουθο κείμενο: «Προς το συμφέρον της υπηρεσίας, βάσει αντικειμενικών κριτηρίων και διαφανών διαδικασιών που καθορίζονται μέσω γενικών εκτελεστικών διατάξεων, η αρμόδια για τους διορισμούς αρχή δύναται να αποφασίζει να μην εφαρμόσει την προαναφερόμενη μείωση στους ενδιαφερομένους υπαλλήλους. Ο συνολικός αριθμός των μόνιμων και έκτακτων υπαλλήλων οι οποίοι συνταξιοδοτούνται χωρίς καμία μείωση της συντάξεώς τους ετησίως δεν πρέπει να είναι υψηλότερος από το 5 % του συνολικού αριθμού των υπαλλήλων όλων των οργάνων που συνταξιοδοτήθηκαν το προηγούμενο έτος. Το ποσοστό αυτό μπορεί να κυμαίνεται ετησίως μεταξύ 4 % και 6 %, υπό την επιφύλαξη ενός μέγιστου ποσοστού 5 % σε διάστημα διετίας και της αρχής της δημοσιονομικής ουδετερότητας.». δ) Στο άρθρο 11 παράγραφος 2 δεύτερο εδάφιο, η λέξη «το όργανο» αντικαθίσταται από «η αρμόδια για τους διορισμούς αρχή κάθε θεσμικού οργάνου»· ε) Στο άρθρο 12 παράγραφοι 1 και 2, ο αριθμός «63» αντικαθίσταται από τον αριθμό «65». στ) Στα άρθρα 15 και 18α, ο αριθμός «63» αντικαθίσταται από τον αριθμό «65». ζ) Στο άρθρο 27 δεύτερο εδάφιο, η λέξη «αναπροσαρμόζεται» αντικαθίσταται από τη λέξη «επικαιροποιείται». η) Το άρθρο 45 τροποποιείται ως εξής: i) στο τρίτο εδάφιο, οι λέξεις «του κράτους μέλους διαμονής» αντικαθίστανται από «της Ευρωπαϊκής Ένωσης». ii) στο τέταρτο εδάφιο πρώτη περίοδο, οι λέξεις «της Ευρωπαϊκής Ένωσης ή» παρεμβάλλονται μετά τη λέξη «τράπεζα». iii) στο τέταρτο εδάφιο δεύτερη περίοδο, οι λέξεις «σε ευρώ σε τράπεζα της χώρας στην οποία έχει την έδρα του το όργανο, είτε» διαγράφονται. 51. Το παράρτημα IX τροποποιείται ως εξής: α) Στο άρθρο 2 παράγραφος 3, οι λέξεις «Τα όργανα» αντικαθίσταται από «Οι αρμόδιες για τους διορισμούς αρχές κάθε θεσμικού οργάνου». β) Στο άρθρο 5 παράγραφος 1, η πρώτη περίοδος αντικαθίσταται από το ακόλουθο κείμενο: «Σε κάθε θεσμικό όργανο συνιστάται πειθαρχικό συμβούλιο, στο εξής καλούμενο «το συμβούλιο», εκτός εάν δύο ή περισσότεροι οργανισμοί αποφασίσουν, σύμφωνα με το άρθρο 9 παράγραφος 1α του κανονισμού υπηρεσιακής κατάστασης να συστήσουν κοινό συμβούλιο.». γ) Το άρθρο 30 αντικαθίσταται από το ακόλουθο κείμενο: «Με την επιφύλαξη του άρθρου 2 παράγραφος 3, η αρμόδια για τους διορισμούς αρχή κάθε θεσμικού οργάνου εκδίδει, κατόπιν διαβουλεύσεως με την επιτροπή προσωπικού, τις λεπτομέρειες εφαρμογής του παρόντος παραρτήματος, εάν το κρίνει αναγκαίο.". 52. Το παράρτημα Χ τροποποιείται ως εξής: α) Στο άρθρο 11 πρώτη περίοδο, οι λέξεις «στο Βέλγιο» αντικαθίστανται από τις λέξεις «στην Ευρωπαϊκή Ένωση». β) Το άρθρο 13 αντικαθίσταται από το ακόλουθο κείμενο: «Άρθρο 13 Για να εξασφαλισθεί, στο μέτρο του δυνατού, ίση αγοραστική δύναμη για όλους τους υπαλλήλους, ανεξάρτητα από τον τόπο όπου υπηρετούν, η Επιτροπή ορίζει μία φορά το χρόνο τους διορθωτικούς συντελεστές που αναφέρονται στο άρθρο 12. Η Επιτροπή ενεργεί με κατ’ εξουσιοδότηση πράξη, σύμφωνα με τα άρθρα 110α και 110β του κανονισμού υπηρεσιακής κατάστασης. Ωστόσο, όταν η διακύμανση του κόστους διαβίωσης υπολογιζόμενη με βάση τον διορθωτικό συντελεστή και την αντίστοιχη συναλλαγματική ισοτιμία, είναι μεγαλύτερη από 5 % από τότε που έγινε η τελευταία αναπροσαρμογή για μια δεδομένη χώρα, η Επιτροπή λαμβάνει ενδιαμέσως μέτρα αναπροσαρμογής του εν λόγω συντελεστή σύμφωνα με τη διαδικασία που προβλέπεται στο πρώτο εδάφιο.». 53. Το παράρτημα XI αντικαθίσταται από το ακόλουθο κείμενο: «Παράρτημα ΧΙ Κανόνες εφαρμογής των άρθρων 64 και 65 του κανονισμού υπηρεσιακής κατάστασης ΚΕΦΑΛΑΙΟ 1 ΕΤΗΣΙΑ ΕΠΙΚΑΙΡΟΠΟΙΗΣΗ ΤΟΥ ΕΠΙΠΕΔΟΥ ΤΩΝ ΑΠΟΔΟΧΩΝ ΠΟΥ ΠΡΟΒΛΕΠΕΤΑΙ ΑΠΟ ΤΟ ΑΡΘΡΟ 65 ΠΑΡΑΓΡΑΦΟΣ 1 ΤΟΥ ΚΑΝΟΝΙΣΜΟΥ ΥΠΗΡΕΣΙΑΚΗΣ ΚΑΤΑΣΤΑΣΗΣ Τμήμα 1 Παράγοντες από τους οποιουσ εξαρτωνται οι ετήσιεσ επικαιροποιήσεισ Άρθρο 1 1. Έκθεση της Στατιστικής Υπηρεσίας της Ευρωπαϊκής Ένωσης (Eurostat) Για την επικαιροποίηση που προβλέπεται στο άρθρο 65 παράγραφος 1 του κανονισμού υπηρεσιακής κατάστασης, η Eurostat εκπονεί κάθε χρόνο, πριν από το τέλος Οκτωβρίου, έκθεση που αναφέρεται στην εξέλιξη των ονομαστικών μισθών στις εθνικές δημόσιες υπηρεσίες και στην εξέλιξη του κόστους διαβίωσης στα κράτη μέλη. 2. Ευρωπαϊκός δείκτης τιμών καταναλωτή α) Η Eurostat χρησιμοποιεί τον ευρωπαϊκό δείκτη τιμών καταναλωτή για τη μέτρηση της εξέλιξης του κόστους διαβίωσης στην Ευρωπαϊκή Ένωση. β) Ο εν λόγω δείκτης λαμβάνει υπόψη την εξέλιξη που διαπιστώθηκε μεταξύ Ιουνίου του προηγούμενου έτους και Ιουνίου του τρέχοντος έτους. 3. Εξέλιξη του κόστους διαβίωσης στα κράτη μέλη α) Η Eurostat εκπονεί τις οικονομικές ισοτιμίες για να καθορίσει την αντιστοιχία αγοραστικής δύναμης για τους μισθούς και τις συντάξεις των υπαλλήλων. Οι οικονομικές ισοτιμίες αναφέρονται στον μήνα Ιούνιο κάθε έτους. β) Την 1η Ιανουαρίου 2013, η οικονομική ισοτιμία για κάθε χώρα ή τόπο υπηρεσίας ισούται με την ισοτιμία αγοραστικής δύναμης όπως έχει καθοριστεί από τη Eurostat την 1η Ιουλίου 2012 για μισθούς και συντάξεις. Κάθε έτος η οικονομική ισοτιμία επικαιροποιείται με βάση τον λόγο μεταξύ του πληθωρισμού στην αντίστοιχη χώρα και του ευρωπαϊκού δείκτη τιμών καταναλωτή. γ) Ωστόσο, για το Βέλγιο και το Λουξεμβούργο υπολογίζεται μια κοινή οικονομική ισοτιμία. Για το σκοπό αυτό, ο πληθωρισμός στις εν λόγω χώρες σταθμίζεται σύμφωνα με την κατανομή του προσωπικού που υπηρετεί στις χώρες αυτές. Την 1η Ιανουαρίου 2013, η ισοτιμία αγοραστικής δύναμης για το Βέλγιο και το Λουξεμβούργο ορίζεται σε 1. δ) Οι οικονομικές ισοτιμίες υπολογίζονται κατά τρόπο ώστε κάθε βασική συνιστώσα να μπορεί να επικαιροποιείται δύο φορές το χρόνο. ε) Πριν από την 1η Ιουλίου 2017, η Επιτροπή, με βάση τα στοιχεία που έχουν συλλεγεί από τη Eurostat, υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με το κόστος διαβίωσης των υπαλλήλων της Ευρωπαϊκής Ένωσης στους τόπους υπηρεσίας που δεν αναφέρονται στο σημείο γ). 4. Εξέλιξη των αποδοχών των εθνικών δημοσίων υπαλλήλων των κεντρικών διοικήσεων α) Η Eurostat, με βάση πληροφορίες που παρέχουν πριν από το τέλος Αυγούστου οι εθνικές στατιστικές υπηρεσίες, υπολογίζει δείκτες αποδοχών για κάθε κράτος μέλος που αντικατοπτρίζουν την ανοδική ή καθοδική εξέλιξη των ονομαστικών αποδοχών των δημοσίων υπαλλήλων των κεντρικών διοικήσεων μεταξύ του Ιουλίου του προηγούμενου έτους και του Ιουλίου του τρέχοντος έτους. Και οι δύο θα πρέπει να περιλαμβάνουν το ένα δωδέκατο όλων των ετησίως καταβληθέντων στοιχείων. Οι δείκτες αποδοχών καθορίζονται με δύο μορφές: i) ένας δείκτης για κάθε μία από τις ομάδες καθηκόντων, κατά τα οριζόμενα από την Eurostat, ii) ένας μέσος δείκτης σταθμιζόμενος με βάση τον αριθμό των εθνικών δημοσίων υπαλλήλων που αντιστοιχεί σε κάθε ομάδα καθηκόντων. Για τον καθορισμό του γενικού δείκτη αποδοχών για το σύνολο της Ευρωπαϊκής Ένωσης, τα αποτελέσματα ανά χώρα σταθμίζονται ανάλογα με το μερίδιο του εθνικού ΑΕΠ, μετρούμενο με τη χρήση των μονάδων αγοραστικής δύναμης, όπως αναφέρεται στις πλέον πρόσφατες στατιστικές που δημοσιεύονται σύμφωνα με τους ορισμούς των εθνικών λογαριασμών που περιλαμβάνονται στο Ευρωπαϊκό Σύστημα Λογαριασμών που ισχύει τη συγκεκριμένη στιγμή. Καθένας από τους δείκτες αυτούς καθορίζεται σε ονομαστικές, ακαθάριστες τιμές. Η Eurostat προβαίνει στον ορισμό των ακαθάριστων αποδοχών για το κάθε κράτος μέλος αναφοράς μετά από διαβούλευση με τη στατιστική τους υπηρεσία. β) Οι εθνικές στατιστικές υπηρεσίες παρέχουν στην Eurostat, κατόπιν αιτήσεώς της, όσες συμπληρωματικές πληροφορίες κρίνει απαραίτητες, προκειμένου να καταρτιστεί δείκτης αποδοχών που να μετρά ορθά την εξέλιξη των αποδοχών των εθνικών δημοσίων υπαλλήλων. Εάν η Eurostat, μετά από νέα διαβούλευση με τις εθνικές στατιστικές υπηρεσίες, διαπιστώσει στατιστικές ανωμαλίες στις ληφθείσες πληροφορίες ή αδυναμία κατάρτισης δεικτών που να μετρούν ορθά, από στατιστική άποψη, την εξέλιξη των ονομαστικών εισοδημάτων των δημοσίων υπαλλήλων συγκεκριμένου κράτους μέλους, υποβάλλει έκθεση στην Επιτροπή παρέχοντας και όλα τα αναγκαία στοιχεία εκτίμησης. γ) Εκτός από τους δείκτες αποδοχών, η Eurostat καθορίζει και υπολογίζει κατάλληλους δείκτες ελέγχου. Η Eurostat περιλαμβάνει στην έκθεσή της για τους δείκτες αποδοχών παρατηρήσεις σχετικά με τις αποκλίσεις μεταξύ των δεικτών αυτών και της εξέλιξης των δεικτών ελέγχου που αναφέρονται ανωτέρω. Άρθρο 2 Η Επιτροπή συντάσσει ανά τριετία εμπεριστατωμένη έκθεση σχετικά με τις ανάγκες των οργάνων σε προσλήψεις, την οποία διαβιβάζει στο Ευρωπαϊκό Κοινοβούλιο και στο Συμβούλιο. Βάσει της έκθεσης αυτής, η Επιτροπή υποβάλλει, ενδεχομένως, στο Ευρωπαϊκό Κοινοβούλιο και το Συμβούλιο προτάσεις στηριζόμενες σε όλα τα κατάλληλα στοιχεία, μετά από διαβούλευση με τα άλλα όργανα στο πλαίσιο του κανονισμού υπηρεσιακής κατάστασης. Τμήμα 2 Τρόπος της ετήσιας επικαιροποίησησ των αποδοχών και συντάξεων Άρθρο 3 1. Σύμφωνα με το άρθρο 65 του κανονισμού υπηρεσιακής κατάστασης, η επικαιροποίηση των αποδοχών και των συντάξεων πραγματοποιείται, με βάση τα κριτήρια που προβλέπονται στο τμήμα 1 του παρόντος παραρτήματος, πριν από το τέλος κάθε έτους, με ισχύ από την 1η Ιουλίου. 2. Το ποσό της επικαιροποίησης αντιστοιχεί στο συνολικό ύψος των δεικτών αποδοχών. Η επικαιροποίηση καθορίζεται σε ακαθάριστες τιμές ως ενιαίο ποσοστό ίσο για όλους. 3. Το ύψος της επικαιροποίησης που καθορίζεται με τον τρόπο αυτό ενσωματώνεται στην κλίμακα των βασικών μισθών, η οποία περιλαμβάνεται στο άρθρο 66 του κανονισμού υπηρεσιακής κατάστασης και στο Παράρτημα XIII του κανονισμού υπηρεσιακής κατάστασης, καθώς και στα άρθρα 20 και 93 του καθεστώτος που εφαρμόζεται στο λοιπό προσωπικό. 4. Για την εφαρμογή του κανονισμού (ΕΟΚ, Ευρατόμ, ΕΚΑΧ) αριθ. 260/68, τα ποσά που αναφέρονται στο άρθρο 4 του εν λόγω κανονισμού πολλαπλασιάζονται με συντελεστή που αποτελείται από: α) τον συντελεστή που προκύπτει από την προηγούμενη επικαιροποίηση, και β) τον συντελεστή της επικαιροποίησης των αποδοχών που αναφέρεται στην παράγραφο 2. 5. Οι διορθωτικοί συντελεστές καθορίζονται με βάση τους λόγους μεταξύ των αντίστοιχων οικονομικών ισοτιμιών που αναφέρονται στο άρθρο 1 του παρόντος Παραρτήματος και των τιμών συναλλάγματος που προβλέπονται στο άρθρο 63 του κανονισμού υπηρεσιακής κατάστασης για τις αντίστοιχες χώρες. Εφαρμόζονται: α) στις αποδοχές που καταβάλλονται στους υπαλλήλους της Ευρωπαϊκής Ένωσης που υπηρετούν σε κάθε ένα από τα κράτη μέλη και σε ορισμένους άλλους τόπους υπηρεσίας· β) κατά παρέκκλιση του άρθρου 82 παράγραφος 1 του κανονισμού υπηρεσιακής κατάστασης, στις συντάξεις της Ευρωπαϊκής Ένωσης που καταβάλλονται σε κάθε ένα από τα κράτη μέλη όσον αφορά το τμήμα που αντιστοιχεί στα δικαιώματα που αποκτήθηκαν πριν από την 1η Μαΐου 2004. Οι συντάξεις της Ευρωπαϊκής Ένωσης που καταβάλλονται για το τμήμα που αντιστοιχεί στα δικαιώματα που αποκτήθηκαν από την 1η Μαΐου 2004 υπόκεινται στην οικονομική ισοτιμία που αναφέρεται στο άρθρο 1 παράγραφος 3 στοιχείο γ) του παρόντος Παραρτήματος. Εφαρμόζονται οι διαδικασίες που προβλέπονται στο άρθρο 8 του παρόντος Παραρτήματος όσον αφορά την αναδρομική εφαρμογή των διορθωτικών συντελεστών σε τόπους υπηρεσίας στους οποίους ο πληθωρισμός είναι υψηλός. 6. Τα θεσμικά όργανα προβαίνουν, με αναδρομική ισχύ για την περίοδο μεταξύ της ημερομηνίας έναρξης παραγωγής αποτελεσμάτων και της ημερομηνίας έναρξης ισχύος της νέας επικαιροποίησης, στην αντίστοιχη, θετική ή αρνητική, επικαιροποίηση των αποδοχών και συντάξεων των υπαλλήλων, των πρώην υπαλλήλων και των λοιπών ενδιαφερομένων προσώπων. Εάν η εν λόγω αναδρομική επικαιροποίηση συνεπάγεται ανάκτηση των καθ' υπέρβαση καταβληθέντων, η ανάκτηση αυτή μπορεί να επιμερίζεται σε διάστημα δώδεκα μηνών το πολύ από την ημερομηνία έναρξης ισχύος της επόμενης επικαιροποίησης. ΚΕΦΑΛΑΙΟ 2 ΕΝΔΙΑΜΕΣΕΣ ΕΠΙΚΑΙΡΟΠΟΙΗΣΕΙΣ ΤΩΝ ΑΠΟΔΟΧΩΝ ΚΑΙ ΤΩΝ ΣΥΝΤΑΞΕΩΝ (ΑΡΘΡΟ 65 ΠΑΡΑΓΡΑΦΟΣ 2 ΤΟΥ ΚΑΝΟΝΙΣΜΟΥ ΥΠΗΡΕΣΙΑΚΗΣ ΚΑΤΑΣΤΑΣΗΣ) Άρθρο 4 1. Με ισχύ από την 1η Ιανουαρίου, η ενδιάμεση επικαιροποίηση των αποδοχών και συντάξεων σύμφωνα με το άρθρο 65 παράγραφος 2 του κανονισμού υπηρεσιακής κατάστασης αποφασίζεται σε περίπτωση ουσιώδους μεταβολής του κόστους διαβίωσης μεταξύ Ιουνίου και Δεκεμβρίου (σε σχέση με το όριο ευαισθητοποίησης που ορίζεται στο άρθρο 6 του παρόντος Παραρτήματος). 2. Αυτές οι ενδιάμεσες επικαιροποιήσεις λαμβάνονται υπόψη για την ετήσια επικαιροποίηση των αποδοχών. Άρθρο 5 Η εξέλιξη του κόστους διαβίωσης μετράται με βάση τον εναρμονισμένο δείκτη τιμών καταναλωτή για την περίοδο από τον Ιούνιο έως το Δεκέμβριο του προηγούμενου ημερολογιακού έτους. Ωστόσο, για το Βέλγιο και το Λουξεμβούργο, η εξέλιξη του κόστους διαβίωσης μετράται με βάση τον πληθωρισμό στις χώρες αυτές σταθμισμένο όπως προβλέπεται στο άρθρο 1 παράγραφος 3 στοιχείο γ). Άρθρο 6 Το όριο ευαισθητοποίησης για την εξάμηνη περίοδο που αναφέρεται στο άρθρο 5 του παρόντος Παραρτήματος είναι το ποσοστό που αντιστοιχεί στο 5 % για δωδεκάμηνη περίοδο. Εάν σε ένα κράτος μέλος το όριο ευαισθητοποίησης καλύπτεται ή υπερκαλύπτεται, επικαιροποιούνται οι αποδοχές και οι συντάξεις για το σύνολο των τόπων υπηρεσίας στην εν λόγω χώρα. Άρθρο 7 Για τους σκοπούς του άρθρου 6 του παρόντος Παραρτήματος, οι διορθωτικοί συντελεστές επικαιροποιούνται, ώστε να ληφθεί υπόψη η εξέλιξη του κόστους διαβίωσης που αναφέρεται στο άρθρο 5. ΚΕΦΑΛΑΙΟ 3 ΗΜΕΡΟΜΗΝΙΑ ΕΝΑΡΞΗΣ ΠΑΡΑΓΩΓΗΣ ΑΠΟΤΕΛΕΣΜΑΤΩΝ ΤΟΥ ΔΙΟΡΘΩΤΙΚΟΥ ΣΥΝΤΕΛΕΣΗ (ΤΟΠΟΙ ΥΠΗΡΕΣΙΑΣ ΜΕ ΥΨΗΛΗ ΑΥΞΗΣΗ ΤΟΥ ΚΟΣΤΟΥΣ ΔΙΑΒΙΩΣΗΣ) Άρθρο 8 1. Για τους τόπους με υψηλή αύξηση του κόστους διαβίωσης, ο διορθωτικός συντελεστής αρχίζει να ισχύει πριν από την 1η Ιανουαρίου στην περίπτωση της ενδιάμεσης επικαιροποίησης, ή την 1η Ιουλίου στην περίπτωση της ετήσιας επικαιροποίησης. Επιδιώκεται, στη συγκεκριμένη περίπτωση, να περιορισθεί η απώλεια αγοραστικής δύναμης στο ύψος εκείνης που θα είχε καταγραφεί σε έναν τόπο υπηρεσίας όπου η εξέλιξη του κόστους διαβίωσης αντιστοιχούσε στο όριο ευαισθητοποίησης. 2. Οι ημερομηνίες έναρξης παραγωγής αποτελεσμάτων της ετήσιας επικαιροποίησης καθορίζονται ως εξής: α) η 16η Μαΐου για τους τόπους υπηρεσίας με πληθωρισμό άνω του 5 %, και β) η 1η Μαΐου για τους τόπους υπηρεσίας με πληθωρισμό άνω του 10 %. 3. Οι ημερομηνίες έναρξης παραγωγής αποτελεσμάτων της ενδιάμεσης επικαιροποίησης καθορίζονται ως εξής: α) η 16η Νοεμβρίου για τους τόπους υπηρεσίας με πληθωρισμό άνω του 5 %, και β) η 1η Νοεμβρίου για τους τόπους υπηρεσίας με πληθωρισμό άνω του 10 %. ΚΕΦΑΛΑΙΟ 4 ΔΗΜΙΟΥΡΓΙΑ ΚΑΙ ΑΝΑΚΛΗΣΗ ΔΙΟΡΘΩΤΙΚΩΝ ΣΥΝΤΕΛΕΣΤΩΝ (ΑΡΘΡΟ 64 ΤΟΥ ΚΑΝΟΝΙΣΜΟΥ ΥΠΗΡΕΣΙΑΚΗΣ ΚΑΤΑΣΤΑΣΗΣ) Άρθρο 9 1. Οι αρμόδιες αρχές των ενδιαφερόμενων κρατών μελών, η διοίκηση ενός θεσμικού οργάνου της Ευρωπαϊκής Ένωσης ή οι εκπρόσωποι των υπαλλήλων της Ευρωπαϊκής Ένωσης σε συγκεκριμένο τόπο υπηρεσίας μπορούν να ζητήσουν τη δημιουργία διορθωτικού συντελεστή ειδικού για τον εν λόγω τόπο. Η σχετική αίτηση θα πρέπει να υποστηρίζεται από αντικειμενικά στοιχεία από τα οποία να προκύπτει, επί σειρά ετών, αισθητή διαφορά στο κόστος διαβίωσης σε συγκεκριμένο τόπο υπηρεσίας σε σχέση με εκείνο που διαπιστώνεται στην πρωτεύουσα του οικείου κράτους μέλους (εκτός των Κάτω Χωρών, όπου χρησιμοποιείται η Χάγη αντί του Άμστερνταμ). Εφόσον η Eurostat επιβεβαιώσει ότι η διαφορά είναι αισθητή (άνω του 5 %) και μακροχρόνια, η Επιτροπή θεσπίζει, μέσω κατ’ εξουσιοδότηση πράξεων σύμφωνα με τα άρθρα 110α και 110β του κανονισμού υπηρεσιακής κατάστασης, διορθωτικό συντελεστή για τον συγκεκριμένο τόπο. 2. Αντιστοίχως, η Επιτροπή αποφασίζει για την ανάκληση της εφαρμογής διορθωτικού συντελεστή ειδικού για τον συγκεκριμένο τόπο. Σε παρόμοια περίπτωση, η πρόταση πρέπει να βασίζεται σε ένα από τα ακόλουθα στοιχεία: α) σε αίτηση προερχόμενη από τις αρμόδιες αρχές του οικείου κράτους μέλους, από τη διοίκηση ενός θεσμικού οργάνου της Ευρωπαϊκής Ένωσης ή από τους εκπροσώπους των υπαλλήλων της Ευρωπαϊκής Ένωσης σε συγκεκριμένο τόπο υπηρεσίας, από την οποία προκύπτει ότι το κόστος διαβίωσης στον εν λόγω τόπο δεν είναι πλέον σημαντικά διαφορετικό (κατώτερο του 2 %) από εκείνο που καταγράφεται στην πρωτεύουσα του οικείου κράτους μέλους. Η σύγκλιση αυτή θα πρέπει να έχει διάρκεια χρόνου και να έχει επικυρωθεί από την Eurostat· β) στο